title: Rooman ja Wienin lentoasemaiskut

text: Kolme aseistautunutta palestiinalaista terroristia avasivat tulen ja heittivät käsikranaatteja El Alin Tel Avivin lennon lähtöselvityksessä jonottaneita matkustajia kohti. Lentoaseman poliisit ja paikalle tullut terrorismin vastainen erikoisyksikkö vastasivat tuleen. Iskussa sai surmassa kolme ihmistä ja 50 henkilöä haavoittui kiivaan tulitaistelun aikana. Terroristien epäonnistuttua panttivankien sieppaamisessa he pakenivat autolla lentoasemalta Itävallan poliisin takaa-ajajina. Yksi terroristi ammuttiin ja muut haavoittui vakavasti.


title: Rooman ja Wienin lentoasemaiskut

text: Iskuissa kuoli yhteensä 15 henkilöä ja 70 loukkaantui.


title: Rooman ja Wienin lentoasemaiskut

text: Wienin ja Rooman tapahtuneet terroriteot järkyttivät Israelissa sekä Euroopassa ja Yhdysvalloissa. Israel väitti teon takana olleen Palestiinan vapautusjärjestö ja varoitti kostotoimista.


title: Rooman ja Wienin lentoasemaiskut

text: PLO sanoutui irti kuitenkin heti hyökkäyksistä ja viittasi hyviin suhteisiinsa Itävaltaan ja Italiaan. PLO:n kakkosmies Abu Jihad sanoi olevansa vakuuttunut siitä, että kyseessä olivat voimat jotka halusivat turmella näitä suhteita.


title: Rooman ja Wienin lentoasemaiskut

text: Useat ryhmät olivat ottaneet nämä teot vastuulleen. Muuan mies oli soittanut Malagassa olevalle yksityiselle radioasemalle ilmoittavansa että palestiinalainen Abu Nidalin ääriryhmä suoritti iskut. Sen jälkeen Punaiseksi Lokakuuksi itseään kutsuva ryhmä ja toinen ryhmitys, Arabialaiset sissisolut, ilmoitti olevansa itsemurharyhmä ja olivat ottaneet yhteyden Beirutin uutistoimistoihin.


title: Rooman ja Wienin lentoasemaiskut

text: Ainoa Roomassa henkiin jäänyt terroristi 19-vuotias palestiinalainen otti vastuun Palestiinan marttyyrit -nimisen ryhmän nimissä. Tällä järjestöllä oli yhteyksiä Abu Nidaliin sekä Jasser Arafatin PLO:n lohkon Al Fatahin vallankumousryhmään johtajaan.


title: Rooman ja Wienin lentoasemaiskut

text: Wienissä kaksi henkiin jäänyttä terroristi ilmoitti olevansa Al Fatahista joka on PLO:n suurin ryhmä. Israel kieltäytyi kuten tavallista näkemästä mitä eroa on PLO:n eri ryhmien välillä suorittaessa terroritekoja ja piti Arafatia selvästi vastuulliseksi Rooman ja Wienin iskuista.


title: Rooman ja Wienin lentoasemaiskut

text: Joidenkin mukaan Libya nähtiin veristen tihutöiden takana koska ensimmäinen Libyassa ilmestynyt kommentti kuvaili "Sabran ja Shatilan palestiinalaisten marttyyrien poikien rohkeiksi teoksi".


title: Rooman ja Wienin lentoasemaiskut

text: Yhdysvaltain presidentti Ronald Reagan sanoi että iskujen takana oli Abu Nidal niminen palestiinalainen terroristi ja hänen toimeksiantajansa Libyan johtaja Muammar Gaddafi. Ronald Reagan varoitti Lähi-idän tilanteen kiristymisestä.


title: Rooman ja Wienin lentoasemaiskut

text: Israelin pääministeri Shimon Peresin ja varapääministeri David Levyn reaktio oli, että on taisteltava kaikin keinoin sissejä vastaan.


title: Grounded theory

text: Grounded theory (GT) on tutkimusmenetelmä, joka yleensä liitetään laadulliseen tutkimukseen yhteiskuntatieteissä. Menetelmässä kehitetään teoriaa ilmiöstä aineistosta löytyvien havaintojen, niiden koodauksen ja järjestämisen kautta. Grounded theory -lähestymistapaa sovelletaan myös esimerkiksi kasvatustieteessä, evaluaatiotutkimuksessa, hoitotieteessä ja organisaatiotutkimuksessa.


title: Grounded theory

text:
Menetelmän kehittämisen aloittivat sosiologit Barney Glaser (s. 1930) ja Anselm Strauss (1916–1996). Glaser ja Strauss tekivät 1960-luvulla tutkimusta kuolevista potilaista ja näiden tilannettaan koskevista omista tulkinnoistaan; heidän yhteistyönsä tuloksena syntyi "constant comparative method" -työtapa ja kirja "Awareness of Dying". Kehitetty menetelmä nimettiin grounded theoryksi teoksessa "The Discovery of Grounded Theory" (Glaser & Strauss 1967). Vaikka Glaser ja Strauss mainitaan menetelmän kehittäjiksi, heidän työnsä on paljossa velkaa Chicagon koulukuntaa edustavien tutkijoiden työlle sosiaalisten prosessien tutkimuksen kenttätyömenetelmien parissa.
Grounded theory kehitettiin laadullisen tutkimuksen systematiikaksi ja nimi kertoo teorian luomisesta tutkimusdatan pohjalta, aineistolähtöisesti. Käsite on suomennettu ainakin nimellä "ankkuroitu teoria". Grounded theoryn periaatteita soveltamalla voidaan muodostaa tutkitusta ilmiöstä joko ad hoc (tiettyyn asetelmaan liittyvä) malli tai formaalimpi teoria.
Cathy Urquhart (2013) on Cresswellin (1998) ja Deyn (1999) tarkasteluiden pohjalta tiivistänyt grounded theory -lähestymistavan ytimen seuraavasti:
Jatkuvan vertailun menetelmä (constant comparative method) on eräs grounded theoryyn liittyvistä laadullisen aineiston analyysin apuvälineistä. Glaser ja Strauss kuvaavat menetelmän esittelyn aluksi määrällisen ja laadullisen lähestymistavan välistä kärjistettyä eroa aineiston keruun ja analyysin suhteessa:
Määrällisessä lähestymistavassa aineisto kerätään kokonaan ja koodataan kvantifioitavaan muotoon ennalta, analyysin ulkopuolella, asetettujen hypoteesien testaamiseksi.
Laadullisessa lähestymistavassa tavoitteena ei ole hypoteesien testaaminen vaan uusien teoreettisten ideoiden tuottaminen. Uusi aineisto voi tuottaa uusia näkökulmia. Niinpä teoreettisia käsitteitä ja niihin liittyviä aineiston koodauksia on jatkuvasti uudelleenmuotoiltava, kun aineistoa käydään läpi. Tällöin voi käydä niin, että työläs koodaus alkaa tuntua tarpeettomalta.
Jatkuvan vertailun menetelmän tarkoituksena ei ole taata sitä, että kaksi tutkijaa saisi samasta aineistosta saman tuloksen (eli loisi samat teoriat) vaan sen tarkoituksena on tukea teorian kehittämisen luovaa prosessia kurinalaisuudella samalla kun sallii tiettyä joustavuutta (flexibility) ja epämääräisyyttä (vagueness).
Jatkuvan vertailun menetelmässä samaan käsitteeseen kytkeytyviä aineistoja verrataan toisiinsa ja kehittyvään käsitteeseen sen varmistamiseksi, että kyseessä on edelleen sama käsite.


title: Grounded theory

text: Vuoden 1967 julkaisusta lähtien Glaser ja Strauss olivat eri mieltä grounded theory -tutkimuksen tekemisestä. Ristiriita kävi ilmeiseksi Straussin julkaistua "Qualitative Analysis for Social Scientists" -teoksen vuonna 1987. Kolme vuotta myöhemmin Strauss julkaisi yhdessä Juliet Corbinin kanssa teoksen "Basics of Qualitative Research: Grounded Theory Procedures and Techniques".


title: Grounded theory

text: Glaser julkaisi vuonna 1992 kiistakirjoituksen, teoksen nimeltä "Basics of Grounded Theory Analysis: Emergence vs Forcing", jossa hän pyrki osoittamaan luku luvulta erot oman näkemyksensä ja Straussin ja Corbinin näkemyksen välillä. Tämä GT-metodologian kahtiajako on vilkkaan akateemisen keskustelun kohteena.


title: Grounded theory

text: Myöhempien sukupolvien grounded theory -tutkijat ovat pyrkineet lähentämään "perustajaisien" näkemyseroista kasvaneiden koulukuntien suhteita.


title: Lapiitit

text: Lapiitit () olivat kreikkalaisen mytologian mukaan Thessaliassa asunut kansa. Tarujen mukaan lapiitit joutuivat kuninkaansa Peirithooksen häissä taisteluun kentaurien kanssa. Lapiittien ja kentaurien taistelu oli suosittu aihe antiikin taiteessa. Sen on ajateltu kuvaavan vertauskuvallisesti ihmisen sisäisten, ristiriitaisten voimien välistä kamppailua.


title: Aleksei Abrikosov

text: Aleksei Aleksejevitš Abrikosov (; 25. kesäkuuta 1928 Moskova, Neuvostoliitto – 29. maaliskuuta 2017 Palo Alto, Kalifornia, Yhdysvallat) oli venäläis-yhdysvaltalainen fyysikko. Hänen tutkimusalansa oli teoreettinen kiinteän olomuodon fysiikka.


title: Aleksei Abrikosov

text: Vuonna 2003 hänelle myönnettiin Nobelin fysiikanpalkinto yhdessä venäläisen Vitali Ginzburgin ja yhdysvaltalaisen Anthony Leggettin kanssa suprajohteiden ja -nesteiden tutkimuksesta. Suprajohteita voidaan käyttää muun muassa lääketieteellisessä magneettikuvauksessa ja fysiikan perustutkimuksessa hiukkaskiihdyttimissä tuottamaan korkeita magneettikenttiä.


title: Aleksei Abrikosov

text: Abrikosov saavutti filosofian tohtorin tutkinnon Neuvostoliitossa ohjaajanaan Lev Landau vuonna 1951. Vuodesta 1991 alkaen hän työskenteli materiaalitieteen osastossa "Argonne National Laboratoryssa" Illinoisissa Yhdysvalloissa. Hän oli Venäjän kansalainen ja vuonna 1999 hän sai myös Yhdysvaltain kansalaisuuden.


title: Korniisi

text: Korniisi eli kattolista on antiikin Kreikan ja Rooman rakennustaiteessa sekä uusklassisessa arkkitehtuurissa palkiston ylin, ulkoneva osa. Korniisi sijaitsee friisin yläpuolella ja muodostaa vesikaton tai päätykolmion alareunan. Nykyarkkitehtuurissa korniisiksi kutsutaan mitä tahansa huomattavan ulkonevaa räystästä tai kattolistaa.


title: Fridolf Weurlander

text: Johan Fridolf Weurlander [vör'landär] (9. tammikuuta 1851, Kuopio – 27. toukokuuta 1900) oli suomalainen kuvataiteilija. Weurlander tunnetaan pääasiassa järvimaisemamaalauksistaan. Joitakin hänen teoksistaan, esimerkiksi "Maisema Kuopiosta" (1887) ja "Soutelumaisema" (1891) voi nähdä Kuopion taidemuseossa.


title: Fridolf Weurlander

text: Weurlander innostui kuvataiteista 1870-luvulla. Hän opiskeli alaa kotimaassa taidemaalari Hjalmar Munsterhjelmin johdolla sekä Suomen Taideyhdistyksen piirustuskoulussa vuosina 1872–75. Hänen maalauksiaan oli ensi kertaa esillä vuonna 1875. Weurlander hakeutui lopulta Düsseldorfiin jatkamaan taideopintojansa.


title: Fridolf Weurlander

text:
Weurlanderin isä oli kuopiolainen postinjakaja Johan Henrik Weurlander ja äiti Maria Elisabet Rissanen.
Weurlander saa oman nimikkosiltansa Kuopion Saaristokaupungin ja keskustan yhdistävälle Saaristokadulle. Kalliosaarten silta tunnetaan jatkossa nimellä Fridolf Weurlanderin silta. Kadun muut sillat nimettiin Ellen Thesleffin (Pölhön silta), Unto Koistisen (Kärängän silta) ja Anton Lindforssin (Korkeasaaren silta) mukaan.


title: Jaatila (Rovaniemi)

text: Jaatila on kylä Lapin maakunnassa, entisen Rovaniemen maalaiskunnan, nyttemmin Rovaniemen kaupungin alueella. Jaatila on ensimmäinen kylä etelän suunnasta tultaessa kohti Rovaniemeä. Valtatie 4 sekä Kemin ja Rovaniemen välinen rautatie kulkevat kylän läpi. Kylällä oli myös rautatien seisake.


title: Jaatila (Rovaniemi)

text: Jaatilan elinkeinot koostuvat pääasiassa maataloudesta ja korkeahkon keski-iän takia suuri osa kylän asukkaista on eläkeläisiä. 1992 kylälle saatiin jopa yksi suomenmestaruus raviurheilussa, jolloin Lillebergin tallin hevonen voitti ajot.


title: Jaatila (Rovaniemi)

text: Vuoden 2011 loppuun asti Jaatilassa toimi Ylinivan kyläkauppa, joka palveli asukkaita ensin osuuskauppana, vuodesta 1987 T-kauppana ja viimeksi Tarmo-lähikauppana. 1980-luvulla kylässä oli myös posti sekä ala-aste, joka suljettiin oppilaiden puutteen vuoksi 1990-luvun alussa.


title: Jaatila (Rovaniemi)

text: Kylän läpi virtaa Kemijoki, joka tarjoaa matkailijalle kauniit nähtävyydet Kemintietä ajattaessa sekä paikallisille asukkaille kalastusmahdollisuudet.


title: Luupujoki

text: Luupujoki on lähes 20 kilometrin pituinen joki, joka virtaa Kiuruveden ja Iisalmen rajaa myötäilevästi lähes pohjois-eteläsuuntaisesti. Luupujoki saa alkunsa Luupuvedestä ja laskee Kiurujokeen hiukan ennen historiallista Saarikosken puusulkukanavaa. Luupujoen leveys vaihtelee noin 10-30 m ja sen varrella on useita koskia. Luupujoen varrelta on löydetty kivikautista asutusta (Siltala).


title: Luupujoki

text: Joen alajuoksu on virtaavimmista paikoistaan loppukesän puolelle asti perhokalastajille suotuisa apaja, sattumataimenia joessa on nähty, mutta tiettävästi omaa kantaa ei juurikaan ole. Sen sijaan kuhaa, haukea, isoa ahventa ja erittäin suuria säyneitä joesta nousee lukemattomien särkikalojen lisäksi.


title: Luupujoki

text: Luupujoen syvin kohta sijaitsee entisen tiilitehtaan kupeessa, jossa vettä on pitkälti yli kolme metriä.


title: Kryoturbaatio

text:
Kryoturbaatio tarkoittaa muinaisissa maakerrostumissa näkyviä jäätymisen ja sulamisen aiheuttamia muutoksia maaperässä. Kryoturbaatio muuttaa yleensä maankerrostumien rajat mutkitteleviksi ja kerrostumiin syntyy ruutumaasta jääkartioita.
Yleensä tätä tapahtuu kylmällä subarktisella ja arktisella alueella tai korkealla vuoristossa seuduilla joilla on ikiroutaa. Maaperäopillisesti kryoturbaatio tapahtuu gelisoli-maannoksissa, joissa ikirouta määrää maaperän rakennetta.


title: Sleepy Sleepers Sings Matti ja Teppo

text: Sleepy Sleepers Sings Matti ja Teppo on Sleepy Sleepersin vuonna 1987 julkaistu tribuuttialbumi. Kaikki albumin kappaleet ovat cover-versioita Matin ja Tepon kappaleista.


title: Vihreäkivi

text: Vihreäkivi on metamorfinen kivilaji. Vihreäkiville tyypillisiä mineraaleja ovat albiitti, kloriitti, aktinoliitti sekä epidootti. Kolme viimeisintä aiheuttavat kivelle tyypillisen vihreän värin. Vihreäkivet muodostuvat basalttisista kivistä ns. vihreäkivifasieksen olosuhteissa melko alhaisessa paineessa ja 300–500 °C lämpötilassa.


title: Vihreäkivi

text:
Vihreäkiveen liittyy malmiesiintymiä, esimerkiksi kultaa.
Suomessa vihreäkiveä esiintyy Itä-Suomessa sekä Keski-Lapissa. Itä-Suomen vihreäkivivyöhyke on iältään arkeeinen. Keski-Lapin vihreäkivivyöhyke on laajempi, mutta proterotsooinen, eli iältään nuorempi.


title: Vihreäkivi

text: Vihreäkivi on Kainuun maakuntakivi.


title: Tohtori Pöhön aerobix

text: Tohtori Pöhön aerobix on Sleepy Sleepersin albumi. Albumilla on härskejä vitsejä, joita Sakke Järvenpää ja Mato Valtonen esittävät, taustalla soi viihdemusiikki.


title: Eva Brummer

text: Eva Ester Brummer (o.s. Martio; 13. maaliskuuta 1901 Tampere – 28. kesäkuuta 2007 Espoo) oli suomalainen tekstiilitaiteilija, joka kehitti erityisesti suomalaista ryijyä.


title: Eva Brummer

text: Brummer opiskeli Taideteollisuuskeskuskoulussa vuosina 1922–1923 mallipiirustusosastolla ja 1924–1926 sen opettajaosastolla, ja hän valmistui sieltä kuvaamataidonopettajaksi 1926. Hän toimi piirustuksenopettajana Lauttasaaren yhteiskoulussa 40 vuotta ja jäi eläkkeelle vuonna 1968. Hän asui Espoon Tapiolassa Tykkitiellä vuodesta 1960 lähtien.


title: Eva Brummer

text: ”Alkusysäys ryijyjen suunnitteluun lähtee yleensä luonnosta, usein myös voimakkaasta tunne-elämyksestä. En kuitenkaan ajattele kokemaani, alitajunta työskentelee... Alkaessani luonnoksen vesiväreillä en koskaan tiedä, mitä työstä syntyy, en ole edes ajatellut väriä.”


title: Eva Brummer

text: Brummer on suomalaisen ryijyn uudistaja. Hän ryhtyi 1930-luvulla yhteistyössä kutojan kanssa kehittämään menetelmiä. Hän suunnitteli ryijymalleja Suomen Käsityön Ystäville lähes 50 vuotta. Hänen kehittämäänsä langalla maalaamista ihailtiin erityisesti 1940- ja 1950-luvulla, mutta sen jälkeen on taideryijyjen ulkonäkö muuttunut.


title: Eva Brummer

text: Eva Brummerin puoliso oli vuodesta 1926 Arttu Brummer.


title: Jorge Lorenzo

text: Jorge Lorenzo Guerrero (s. 4. toukokuuta 1987 Palma de Mallorca) on espanjalainen ratamoottoripyöräilijä ja MotoGP-luokan kolminkertainen maailmanmestari vuosilta 2010, 2012 ja 2015. Lisäksi hän on 250-kuutioisten kaksinkertainen maailmanmestari.


title: Jorge Lorenzo

text: Lorenzo ajaa kaudella 2017 MotoGP-luokassa Ducatin tehdastallissa.


title: Jorge Lorenzo

text: Lorenzo debytoi 14-vuotiaana ratamoottoripyöräilyn MM-sarjassa vuonna 2002, kaikkien aikojen nuorimpana kuljettajana. Hän otti samassa luokassa uransa avausvoiton Brasiliassa. Kaudella 2004 hän voitti kolme kilpailua ja sijoittui loppupisteissä neljänneksi. 125-kuutioisissa hän ajoi vain Derbillä, mutta siirtyi kaudella 2005 Aprilialle ja 250-kuutioisiin.


title: Jorge Lorenzo

text: Ensimmäisellä kaudellaan 250-kuutioisissa Lorenzo ajoi tasaisesti 10 parhaan joukkoon jokaisessa kilpailussa neljä keskeytystä pois lukien. Hän oli kuudesti palkintokorokkeella, joista neljä kakkossijoja, mutta voittoja ei tullut.


title: Jorge Lorenzo

text: Kauden 2006 Lorenzo aloitti hyvin. Hän voitti kauden kaksi ensimmäistä kilpailua ja ajoi kolmessa ensimmäisessä kilpailussa paalupaikalle. Kauden kolmannessa kilpailussa Turkissa hän kuitenkin kaatui kilpailun alussa, mikä sai aikaan sen että italialainen Andrea Dovizioso nousi MM-sarjan johtoon. Kiinan neljännen sijan ja Ranskan keskeytyksen jälkeen Lorenzo alkoi dominoida sarjaa. Hän ajoi yhdeksässä peräkkäisessä kilpailussa palkintokorokkeelle, joista sijoituksista peräti kuusi oli voittoja ja nousikin kuin nousi takaisin MM-sarjan johtoon kauden loppupuolella. Aika-ajoissa Lorenzo oli vieläkin ylivoimaisempi. Paalupaikkoja hän ajoi peräti 10. Huolimatta kaikesta ylivoimaisuudestaan, niin vain kaksi osakilpailua voittanut Dovizioso taisteli Lorenzon kanssa mestaruudesta aina viimeiseen kilpailuun asti, jossa neljäs sija kuitenkin sinetöi espanjalaisen mestaruuden.


title: Jorge Lorenzo

text: Lorenzo voitti 250cc-luokan mestaruuden myös kaudella 2007, voittaen kauden aikana yhdeksän osakilpailua.


title: Jorge Lorenzo

text: Kaudelle 2008 Lorenzo siirtyi ajamaan Yamahan tehdastalliin, legendaarisen Valentino Rossin tallikaveriksi. Kauden avauskilpailussa Qatarissa Lorenzo ajoi paalupaikalle, ja ensimmäisen MotoGP -voittonsa hän saavutti kauden kolmannessa osakilpailussa Portugalissa. Kauden loppupisteissä Lorenzo sijoittui lopulta neljänneksi.


title: Jorge Lorenzo

text: Kaudella 2009 Lorenzo voitti Japanin, Ranskan, Indianapolisin ja Portugalin osakilpailut. Yhteispisteissä hän sijoittui toiseksi häviten maailmanmestaruuden 45 pisteen erolla tallikaverilleen Valentino Rossille. Lorenzo saavutti toisella kaudellaan MotoGP:ssä ja Yamahalla 12 palkintokorokesijaa ja viisi paalupaikkaa.


title: Jorge Lorenzo

text: Kaudella 2010 hän jatkoi edelleen Yamahalla, ja varmisti uransa ensimmäisen MotoGP-luokan maailmanmestaruuden lokakuussa, sijoituttuaan Malesian GP:ssä kolmanneksi. Lorenzo voitti kauden aikana yhdeksän kilpailua ja ajoi yhteensä kuusitoista kertaa palkintokorokkeelle. Hän jäi ainoastaan Aragonissa ja Japanissa palkintokorokkeen ulkopuolelle sijoituttuaan molemmissa kilpailuissa neljänneksi. Lorenzo voitti parhaimmillaan kolme kilpailua peräkkäin ja ajoi 12:ssa ensimmäisessä kilpailussa palkintokorokkeelle. Lorenzo ajoi myös seitsemän kertaa paalupaikalle.


title: Jorge Lorenzo

text: Hallitsevana maailmanmesatarina kaudella 2011 Lorenzo sijoittui MM-sarjassa toiseksi 90 pisteen erolla maailmanmestaruuden voittaneeseen Casey Stoneriin. Lorenzo loukkaantui Australian GP:n lämmittelyissä ja joutui jättämään kauden kolme viimeistä kilpailua ajamatta. Hän voitti kauden aikana kolme kilpailua Espanjan, Italian ja San Marinon. Lorenzo keräsi kauden aikana kymmenen palkintokorokesijoitusta ja ajoi paalupaikalle Portugalissa ja Yhdysvalloissa. Hän sijoittui molemmissa kilpailuissa toiseksi.


title: Jorge Lorenzo

text: Seuraavalla kaudella 2012 Lorenzo palasi jälleen maailmanmestariksi, ja tällä kertaa hänen pahin kilpakumppaninsa Stoner joutui jättämään kilpailuja väliin loukkaantumisten vuoksi. Lorenzo voitti lopulta mestaruuden 18 pisteen erolla toiseksi tulleeseen Daniel Pedrosaan. Lorenzo ajoi kauden aikana kymmenen kertaa toiseksi, joka oli hänen huonoin sijoitus keskeytyksiä lukuun ottamatta ja ajoi voittoon kuudesti. Hän keskeytti kauden aikana vain kahdesti ensin Assenissa kolaroituaan Álvaro Bautistan kanssa ja toisen kerran kauden päätöskilpailussa Valenciassa kaatumisen myötä. Lorenzo ajoi myös seitsemän kertaa paalupaikalle.


title: Jorge Lorenzo

text: Kaudella 2013 Lorenzo sijoittui MM-pisteissä toiseksi hävittyään maailmanmestaruuden neljän pisteen erolla tulokaskauttaan ajaneelle Marc Márquezille. Lorenzon sai uudeksi tallikaverikseen Valentino Rossin, joka palasi takaisin Lorenzon tallikaveriksi ajettuaan kaksi kautta Ducatilla. Rossi sijoittui neljänneksi, jonka Lorenzo voitti 93 pisteen erolla. Lorenzo ajoi palkintokorokkeelle neljätoista kertaa, joista kahdeksan kertaa hän ajoi voittoon. Se oli hänen kauden toiseksi eniten voittoja sitten kauden 2010, jolloin Lorenzo saavutti yhdeksän voittoa.


title: Jorge Lorenzo

text: 2014 Lorenzo sijoittui MM-pisteissä kolmanneksi Marc Márquezin voitettua mestaruuden ylivoimaisesti ja tallikaveri Valentino Rossi sijoittui toiseksi. Lorenzo hävisi Márquezille 99 pisteen erolla mestaruuden ja Rossiin piste-ero jäi 32:een. Lorenzo voitti kauden aikana kaksi kilpailua, joka oli hänen heikon saavutus sitten tulokaskauden, jolloin Lorenzo voitti yhden kilpailun. Hän voitti Aragonin ja Japanin kilpailut peräkkäin, joissa Lorenzo ajoi myös kilpailun nopeimman kierrosajan. Lorenzo ajoi yhteensä yksitoista kertaa palkintokorokkeelle ja kerran paalupaikalle. Hän ajoi yhdeksän kertaa peräkkäin palkintokorokkeelle, joista muun muassa kakkoseksi Lorenzo ajoi neljä kertaa peräkkäin.


title: Jorge Lorenzo

text: Kausi 2015 oli Lorenzolle menestyksekkäämpi voitettuaan uransa kolmannen MotoGP:n maailmanmestaruuden. Hän voitti viiden pisteen erolla ennen toiseksi tullutta tallikaveriaan Valentino Rossia. Lorenzo aloitti kauden kolme ensimmäistä kilpailua heikommin sijoituttuaan kaksi ensimmäistä kilpailua neljänneksi ja kolmannessa viidenneksi. Tämän jälkeen Lorenzo voitti neljä kilpailua peräkkäin. Hän voitti kauden aikana yhteensä seitsemän kilpailua ja ajoi palkintokorokkeelle kaksitoista kertaa. Lorenzo ajoi kuusi nopeinta kierrosta kauden aikana, joka oli hänen uransa paras tulos. Sitä ennen hän oli ajanut viisi kertaa kilpailun nopeimman kierroksen kaudella 2012. Lorenzo ajoi viidesti paalupaikalle, joista hän ajoi kolmesti suoraan voittoon Espanjassa, Tšekeissä ja Valenciassa.


title: Jorge Lorenzo

text: Lorenzo siirtyi Ducatille kaudeksi 2017, kun huhtikuussa 2016 hänen ilmoitettiin tehneen kaksivuotisen sopimuksen. Lorenzo ajoi Ducatilla avauskaudellaan kokonaispisteissä seitsemänneksi, saavuttaen kolme palkintokorokesijaa. Hän ajoi ensimmäisen kerran palkintokorokkeelle Espanjan kilpailussa oltuaan kolmas. Sittemmin ajoi seuraavan kerran palkintokorokkeelle kauden lopulla ensin Aragonissa kolmanneksi ja Malesiassa toiseksi.


title: Kokkola Ko-03

text: Kokkola Ko-03 ("Nousukas") oli suomalainen yksipaikkainen autogiro.


title: Kokkola Ko-03

text: Kalevi ja Seppo Kokkola suunnittelivat autogiroaan 1950-luvun puolivälistä 1960-luvun alkuun. Esikuvina olivat Jukka Tervamäen  ja yhdysvaltalaisen Igor Bensenin gyroliitimet, jotka puolestaan perustuivat Saksassa toisen maailmansodan aikana sukellusveneiden käyttämiin Fa 330 -tähystysautogiroihin.


title: Kokkola Ko-03

text: Kokkola Ko-03 lisättiin Suomen ilma-alusrekisteriin tammikuussa 1961 tunnuksella OH-XYZ, ja sen ensilento tapahtui 9. helmikuuta 1961. Se oli peräsimellä varustettu autogiro. Ko-03:n lentoonlähtömatka oli alle 100 m ja laskukiito alle 20 m.


title: Crushing the Holy Trinity

text: Crushing the Holy Trinity on kolmiosainen albumisarja, jonka musiikista vastaa 6 eri black metal -yhtyettä - Clandestine Blaze, Deathspell Omega, Exordium, Mgla, Musta Surma ja Stabat Mater. Se julkaistiin vuonna 2005 Northern Heritagen kautta, jonka perustaja Mikko Aspa on tekemisissä lähes kaikkien albumisarjalle osallistuneiden yhtyeiden kanssa.


title: Crushing the Holy Trinity

text: Albumisarja jakaantuu kolmeen osaan, jotka ovat "Father" (isä), "Son" (poika) ja "Holy Spirit" (pyhä henki). Ensimmäiseen osaan (Father) osallistuu Deathspell Omega ja Stabat Mater. Toiseen osaan (Son) Musta Surma ja Clandestine Blaze. Kolmanteen (Holy Spirit) Mgla ja Exordium.


title: Apali

text: Apali Oy oli vuonna 1987 toimintansa aloittanut tamperelainen ilmailuun, aseisiin ja sotahistoriaan keskittynyt kustannusyhtiö. Yritys asetettiin konkurssiin lokakuussa 2014 yrityksen perustajan Rauni Vainion kuoltua.


title: Apali

text: Apali Oy julkaisi toistasataa kirjaa sekä Siivet- ja Kaliberi-lehtiä.


title: Apali

text: Esimerkkejä yhtiön julkaisemista suomen tai englanninkielisistä kirjoista ovat:


title: Ezkimo

text: Ezkimo (oik. Mikko Sammeli Mutenia; 1980 Helsinki – 21. kesäkuuta 2015 Helsinki) oli suomalainen, parivuotiaana Lappiin muuttanut mutta sittemmin helsinkiläistynyt rap-artisti. Ezkimo oli 2000-luvun alussa yksi suomalaisen hip hopin tunnetuimpia edustajia muun muassa Fintelligensin ja Kapasiteettiyksikön ohella. Ezkimo muodosti yhdessä Skandaalin ja Joniveljen kanssa Terroristereo-nimisen ryhmän.


title: Ezkimo

text: Muutettuaan pohjoisesta takaisin pääkaupunkiseudulle Ezkimo tutustui Helsingissä paikallisiin hiphop-piireihin. Hän teki vuonna 1999 omakustannesinglen "Rokkia" yhteistyössä suomenkielisen rap-musiikin pioneereihin laskettavan Juhanin kanssa.


title: Ezkimo

text: Levy-yhtiö BMG kiinnostui Ezkimosta yhtiön edustajan nähtyä hänet esiintymässä Tavastia-klubin lavalla yhdessä jyväskyläläisen tuottaja-dj Jonny Bron eli Joniveljen kanssa. Yhtiö teki hänen kanssaan levytyssopimuksen ja julkaisi vuonna 2000 hänen ensimmäisen kaupallisen singlensä "Salainen agentti 998". Siitä julkaistiin CD:n ohella myös sadan kappaleen vinyylipainos.


title: Ezkimo

text: Keväällä 2002 julkaistiin Ezkimon esikoisalbumi "Iso E", jonka tuotannosta vastasi suurimmaksi osaksi Jonny Bro. Levyllä oli biittejä myös Tiedemieheltä, Aksimilta ja Kingston Soundsystemiltä. Vierailijoina levyllä kuultiin muun muassa Avainta ja Seremoniamestaria sekä silloisia uusia kykyjä Redramaa ja Skandaalia, joka toimi Ezkimon tuplaajana tämän keikoilla. Stanley Kubrickin "Kellopeliappelsiini"-elokuvan julistetta kansillaan mukailleelta albumilta julkaistiin singlet "Näin on" ja "Entinen", joista jälkimmäinen sai paljon radiosoittoa. Kusti Manninen ohjasi molemmista kappaleista musiikkivideot. "Näin on" -videolla esiintyivät muun muassa tunnettu suomalainen pornotähti Mariah sekä tuohon aikaan mallina työskennellyt Niina Herala. "Iso E" -albumista julkaistiin myöhemmin erikoispainos, joka sisälsi myös muiden artistien kappaleita, joissa Ezkimo oli mukana sekä muutaman remix-version.


title: Ezkimo

text: Omien soolojulkaisujensa ohella Ezkimo lisäsi tunnettavuuttaan saksalaisen YOR123:n luotsaamassa Rockin’ Da North -projektissa ja varsinkin sen kappaleessa "Operaatio RDN", josta tehtiin myös musiikkivideo. Hän esiintyi useilla kappaleilla Rockin’ Da Northin ensimmäisellä kokoelmalevyllä RDN Allstars. Ezkimoa kuultiin muutamilla kappaleilla myös organisaation toisella kokoelmalevyllä Star Warz. Lisäksi hän oli hetken aikaa mukana Rockin’ Da Northin kautta alkunsa saaneessa Royal Family -ryhmässä. Muita ryhmään kuuluneita artisteja ja ryhmiä olivat tuolloin YOR123, Skandaali, Pikku G, Urbaanilegenda, Toinen Kanava, Helpus ja Sophie.


title: Ezkimo

text: Vuonna 2004 Ezkimo julkaisi toisen albuminsa nimeltä "Vaa ämsee". Albumilla vierailivat muun muassa Guerra Norte ja yhdysvaltalainen Tha Alkaholiks. Levyn hitiksi nousi Ezkimon pikkuveljen Juan Muteniacin (tuolloin "Juhozz") tuottama "Bla bla bla", joka sai runsaasti radiosoittoa. Kappaleesta kuvattiin myös musiikkivideo. Levy oli Ezkimon viimeinen levy-yhtiö BMG:lle. Tamperelainen GBFam Records, joka oli julkaissut aiemmin muun muassa Lord Estin materiaalia, teki Ezkimon kanssa levytyssopimuksen. Ezkimo julkaisi levy-yhtiön kautta yhden singlen nimeltä "Tytöt moi" vuonna 2006.


title: Ezkimo

text: Ezkimon kolmas studioalbumi "Muteniaatikot" julkaistiin 9. syyskuuta 2009 Playground Musicin kautta. Levyn nimi tulee samannimisestä yhtyeestä, jonka muodostivat veljekset Ezkimo sekä Juan Muteniac. Kokonaan Juan Muteniacin tuottamalta albumilta julkaistiin single "Tottakai". Ezkimo kertoi 4. syyskuuta 2009 YleX:n haastattelussa, että "Muteniaatikot" saattaa olla viimeinen "Ezkimo"-nimellä julkaistava levy. Se ajateltiin alun perin julkaista "Muteniaatikot" -nimellä.


title: Ezkimo

text: Mutenia julkaisi vuosina 2012–2014 YouTube- ja Vimeo-kanavillaan yhteensä yhdeksän kappaletta uudella taiteilijanimellä "Agentti SUMO". Hänen oli tarkoitus julkaista uusi pitkäsoitto nimeltä Kali Yuga, joka tarkoittaa hindulaisuudessa pimeyden aikakautta.


title: Emmaus-liike

text: Emmaus-liike on kansainvälinen liike, jonka perusti Ranskassa pappi Abbé Pierre 1949. Liike syntyi sodanjälkeisen jälleenrakennusajan asunnottomuudesta: Abbé Pierre organisoi paperin ja lumpun kierrätystä, jotta asunnottomat voivat itse tehdä työtä omaksi hyväkseen hankkiakseen asuntoja.


title: Emmaus-liike

text: Liikkeen periaatteena on puuttua inhimilliseen kärsimykseen ja raivata pois sen syitä: työtä tehdään yhdessä, autetaan toinen toisia ja samalla myös itseä.


title: Emmaus-liike

text: Liike on laajentunut maailmanlaajuiseksi, ja työ on saanut eri maissa erilaisia muotoja. Emmaus-yhteisöjä on maailmalla noin 350. Yhteisöt ovat itsenäisiä.


title: Emmaus-liike

text: Työntekijät, yhteisöjen asukkaat ja vapaaehtoiset keräävät ja kunnostavat käytettyjä vaatteita ja tavaroita. Lisäksi he kehittävät ja toteuttavat kierrätystä monin tavoin. Tuotteita myydään kirpputoreilla ja esimerkiksi keräilytuotteita myydään internetissä. Osa tavaroista, esimerkiksi vaatteita lähetetään avustuskohteisiin. Kirpputorien ja kierrätystoiminnan tuotolla avustetaan tarkkaan valittuja kohteita kehitysmaissa.


title: Emmaus-liike

text: Liikkeen nimi viittaa toivonsa menettäneiden opetuslasten ja ylösnousseen Jeesuksen kohtaamiseen Emmauksen tiellä, mistä kerrotaan Luukkaan evankeliumissa. Tästä huolimatta Emmaus on puoluepoliittisesti ja uskonnollisesti sitoutumaton liike, ja siihen kuuluu koko kirjo uskonnottomia ja eri uskontoja sekä poliittisia näkemyksiä edustavia ihmisiä.


title: Emmaus-liike

text: Vuonna 1964 Suomeen perustettiin Emmaus-järjestö Kehitysmaayhdistys Pääskyt. 1966 perustettiin Emmaus Ystävät, jonka nimi nykyään on Emmaus Helsinki. Nuorin ryhmä on Emmaus Åland. 2006 Suomen Emmaus-ryhmiä yhdistämään perustettiin Emmaus Suomi ry.


title: Emmaus-liike

text: Yhdistyksillä on kirpputoritoimintaa, jolla rahoitetaan työtä omilla paikkakunnilla ja ulkomailla. Vaatteiden ja muun tavaran kierrätyksessä liike on ollut edelläkävijöitä Suomessa.


title: Emmaus-liike

text: Suomessa toimii seuraavia Emmaus-ryhmiä:


title: Emmaus-liike

text: Emmaus Helsinki tekee kehitysyhteistyötä eri puolilla maailmaa. Kehitysmaassa olevan kumppanin kanssa laaditaan suunnitelma, jossa paikallinen taho vastaa toteutuksesta ja Emmaus osasta rahoitusta. Emmaus Helsinki tukee lähinnä vaateavulla myös mm. kotimaan ja lähialueiden asunnottomia ja toimittaa yhdessä Emmaus Westervikin kanssa vaateapua Puolan Emmaus-ryhmille.


title: Emmaus-liike

text: Emmaus Helsingin kehitysyhteistyökumppaneita ovat Yayasan Penghiburin lastenkoti Indonesiassa, Cuna Nazarethin päiväkodit ja kierrätyskeskus Perussa ja Pag-La-Yirin ompelukeskus Burkina Fasossa. Emmaus Helsinki tukee myös Kansainvälisen Emmauksen solidaarisuushankkeita ja erityisesti Nokoué-järven vesiprojektia Beninissä.


title: Emmaus-liike

text: Emmaus Helsinki rahoittaa toimintansa kahden kirpputorin tuotolla. Vallilassa ja Lauttasaaressa sijaitsevat kirpputorit toimivat pääasiassa vapaaehtoisin voimin.


title: Emmaus-liike

text: Emmaus Helsinki on aktiivinen jäsen Kehitysyhteistyön palvelukeskus Kepassa ja Kierrätysliikkeessä.


title: Emmaus-liike

text: Emmaus Jokioinen ry on perustettu 1977. Se kerää lahjoituksina tavaraa kuten vaatteita, työkaluja, keittiötarvikkeita, sairaalatarvikkeita, koulutarvikkeita ja toimittaa ne pakattuina (ja kunnostettuina) hätää kärsiville eripuolilla maailmaa. Lisäksi Emmaus Jokioinen ry aktiivisesti vastustaa lisäydinvoiman rakentamista Suomeen.


title: Emmaus-liike

text: Yhteisö sijaitsee vanhalla maatilalla Jokioisissa, Turun ja Tampereen puolivälissä. Tiloja ovat päärakennus, kirpputori-lajittelurakennus, vanha navetta, puu- ja metalliverstaat sekä pala viljelysmaata.


title: Emmaus-liike

text: Emma-kollektiivi on Jokioisten Emmauksessa asuvien ihmisten muodostama yhteisö, epämuodollinen yhteenliittymä. Vuonna 2005 siellä oli kuusi henkilöä, enimmillään siellä on ollut parikymmentä henkeä. Emman muodostamat ihmiset pyörittävät distroja, viljelevät ruokaa, kehittävät ainakin itsensä osalta itsehallinnollista, rahataloudesta hieman riippumattomampaa elämäntapaa. He myös kirjoittelevat, rakentelevat ja työskentelevät videoprojektien parissa.


title: Emmaus-liike

text: Kansainvälinen Emmaus järjestää vapaaehtoisia työleirejä etenkin nuorille eri puolilla Eurooppaa. Niille voivat hakea kaikki 18 vuotta täyttäneet. Työ on käytettyjen vaatteiden, tavaroiden ja huonekalujen keräilyä, lajittelua, korjailua, myyntiä jne. Emmaus ei kustanna matkoja, mutta leireillä saa ruokaa ja majoituksen.


title: Baltian rautatieasema (Hatsina)

text: Hatsinan Baltian rautatieasema () on yksi Pietarin eteläisen esikaupungin Hatsinan rautatieasemista. Asema sijaitsee lähellä Hatsinan palatsia.


title: Baltian rautatieasema (Hatsina)

text:
Asema oli alkuaan Pietarin ja Hatsinan välisen rautatien, ns. Baltian linjan pääteasema ja avattiin liikenteelle 12. joulukuuta 1872. Arkkitehti Pjotr Kupinskin suunnittelema asemarakennus valmistui seuraavana vuonna. Se oli koristeellinen hirsitalo, jonka arkkitehtonisesti hallitsevana piirteenä oli monimutkainen kattorakennelma. Sisätilat koostuivat erikokoisista huoneista, joita yhdistivät arkkitehtonisesti erikoiset käytävät. Rakennuksessa oli useita parvekkeita, ja sisäänkäyntejä koristivat veistettyjen pylväiden tukemat katokset.
Lisääntyneen matkustajaliikenteen vuoksi ensimmäinen asemarakennus alkoi käydä pian ahtaaksi. 21. lokakuuta 1885 tsaari määräsi asemaa siirrettäväksi siten, ettei se sulje näkymää tsaarin palatsista. Uusi asemarakennus valmistui 19. lokakuuta 1889 entisen rakennuksen läheisyyteen. Asemarakennusten väliselle alueelle rakennettiin seuraavana kesänä tsaarin paviljonki. Vuonna 1937 ratapiha sähköistettiin ja Hatsinan ja Pietarin välillä voitiin aloittaa sähköjunaliikenne.


title: Baltian rautatieasema (Hatsina)

text: Nykyisin Hatsina-Baltiski toimii yhtenä Pietarin seudun eteläosien paikallisliikenteen asemana. Pietarin seudun nähtävyyksiin ja maailmanperintökohteisiin kuuluva Katariina Suuren 1760-luvulla rakennuttama ja useiden tsaarin käyttämä Hatsinan palatsi puistoalueineen sijaitsee vain 500 metriä asemalta pohjoiseen. Noin 15 lähijunavuoroa ajetaan päivittäin Pietarin Baltian asemalta; junamatka kestää noin tunnin. Asemalle liikennöidään myös linja-autoilla / reittitaksilla.


title: Marvel: Ultimate Alliance

text: Marvel: Ultimate Alliance on Activisionin julkaisema toimintaroolipeli, joka keskittyy Marvel-kustantamon supersankareiden seikkailuihin. Peli sisältää yli 20 pelattavaa hahmoa ja yli 140 hahmoesiintymistä Marvel-sarjakuvista.


title: Marvel: Ultimate Alliance

text: Tohtori Doom on perustanut uuden Pahuuden Mestareiden joukon varastaakseen Odinin Odinvoiman itselleen. Roistot iskevät ensin YPKVV:n Helialukselle, jonka johtaja Nick Fury kokoaa Marvel-universumin mahtavimmat sankarit taistelemaan Doomin suunnitelmia vastaan.


title: Marvel: Ultimate Alliance

text: Pelissä on yli 140 hahmoa Marvel-sarjakuvista. Pelaaja voi luoda oman joukkueen ja otella muiden pelaajien kanssa internetin välityksellä. Pelaajat voivat myös muodostaa pelattavista hahmoista joukkueita ja pelata esimerkiksi PlayStation 2:lla Multitapin välityksellä neljän joukkueissa. Pelin aikana pelaajat saavat kokemuspisteitä, joilla voi kehittää omaa hahmoaan. Mukana on myös erikoisjaksoja, joissa pelaaja voi otella klassisia sarjakuvakohtauksia. Jokaisella pelattavalla hahmolla on luonnollisesti omat supervoimansa ja yhteensä neljä eri pukuvaihtoehtoa, jotka voivat muovata hahmon eri voimatasoja jonkin verran.


title: Marvel: Ultimate Alliance

text: Pelaajat seikkailevat Marvel-universumin klassisimmissa paikoissa: Helialuksella, Stark-tornissa, YPKVV:en tutkimuslaitoksessa, Atlantiksessa, Mandariinin palatsissa, Tohtori Oudon talossa, Murhamaailmassa, Mefiston maailmassa, Asgardissa, Attilassa, Liandran aluksessa, Skrullien planeetalla ja Doomin linnassa. Pelissä on myös vaihtoehtoloppuja, jotka aktivoituvat pelaajan tekemien valintojen mukaan.


title: Marvel: Ultimate Alliance

text: Uusia pelattavia hahmoja on lisäbonuksena eri pelilaitteille (PlayStation Portable, Wii, Xbox 360 ja PlayStation 3).


title: Marvel: Ultimate Alliance

text: Hahmot, joille pelaaja voi saada vaihtoehtopuvun, ovat lueteltu alapuolella. Kursvioidulla kirjoitetut nimet ovat päähahmojen vaihtoehtopukuja, jotka kuitenkin sarjakuvissa esiintyvät erillisinä hahmoina.


title: Marvel: Ultimate Alliance

text: Huomautettakoon, etteivät Daredevil, Musta Pantteri, Hopeasurffaaja, Tohtori Outo, Aaveajaja, Nick Fury ja Blade ole pelattavia hahmoja pelin alussa. Hahmot on avattava tietyillä esineillä tai suorittamalla pelin sisäisiä tehtäviä.


title: Ellen Thesleff

text: Ellen Thesleff (5. lokakuuta 1869 Helsinki – 12. tammikuuta 1954 Helsinki) oli suomalainen taidegraafikko ja taidemaalari. Thesleffiä pidetään yhtenä Suomen ensimmäisistä ekspressionisteista ja yhtenä merkittävimmistä pohjoismaisista kuvataiteilijoista. Hän toimi Suomen kultakauden aikana, mutta työskenteli 1950-luvulle saakka.


title: Ellen Thesleff

text: Thesleffin isä, ylijohtaja Alexander August Thesleff, oli harrastajamaalari ja Ellenin ensimmäinen maalauksen opettaja. Hänen äitinsä oli Emilia Mathilda Sanmark. Hänellä oli sisaruksia, joista Thyra Elisabeth (1880–1959) on kuvattu myös saman nimiseen maalaukseen (1892). Veli Rolf Thesleff oli diplomaatti. Thesleffin perhepiirissä harrastettiin musiikkia. Hän harrasti itse laulua ja pianonsoittoa. Ellen Thesleff ei perustanut omaa perhettä.


title: Ellen Thesleff

text: Thesleff asui lapsuutensa ja osan nuoruuttaan Kuopion Kumpusaaressa. Muroleen maisemat Hämeessä olivat hänelle tärkeitä, ja siellä oli myös perheen maatila. Kun se myytiin vuonna 1898, Thesleffin piirustusten mukaan rakennettiin Muroleenkosken rannalle Casa Bianca. Italiasta tuli myöhemmin hänen toinen kotimaansa, mutta hän asui ja työskenteli Suomessa pidempiä jaksoja, kuten vuosina 1909–1912. Vuonna 1933 Thesleff sai ateljeen Lallukan taiteilijakodissa Helsingissä.


title: Ellen Thesleff

text: Thesleff tutustui Phalanx-ryhmän ja Wassily Kandinskyn tuotantoon Münchenissä, matkallaan Italiaan vuonna 1904. Hänen töissään on nähty yhtymäkohtia Kandinskyn taiteeseen, koska juuri vuosien 1905–1906 aikana hänen töihinsä ilmestyivät vahvat värit, keltainen, vihreä, sininen ja violetti. Thesleff alkoi myös viedä pidemmälle itsenäistä ilmaisuaan, osallistua luonnon tapahtumien ja maiseman lopullisen muodon muokkaamiseen omien kokemustensa lähtökohdista.


title: Ellen Thesleff

text: Thesleff joutui raitiovaunun töytäisemäksi vuonna 1952, ja silloin hänen reisiluunsa murtui. Hän kuoli vuonna 1954 84-vuotiaana.


title: Ellen Thesleff

text: Thesleff opiskeli Adolf von Beckerin ohjauksessa Helsingissä vuosina 1885–1886 ja Suomen Taideyhdistyksen piirustuskoulussa vuosina 1887–1890. Gunnar Berndtsonin akatemiassa hän opiskeli 1890–1891.


title: Ellen Thesleff

text: Thesleff lähti opiskelemaan ulkomaille ja opiskeli Pariisissa Académie Colarossissa Gustave Courtoisin johdolla vuosina 1891–1892 ja 1893–1894 ja sen jälkeen muun muassa puupiirrosopintoja Firenzessä vuodesta 1894 lähtien.


title: Ellen Thesleff

text: Thesleffin isä kuoli 1892. Tämä vaikutti Thesleffin maalausuraan voimakkaasti. Hän oli jonkin aikaa kokonaan maalaamatta. Kun hän jälleen alkoi maalata, töiden ilme oli muuttunut. Thesleffin taiteessa alkoi 1890-luvulla niin sanottu mustan kolorismin kausi. Työt muuttuivat tummiksi ja pelkistetyn yksinkertaisiksi. Tältä ajalta on esimerkiksi työ "Omakuva", joka on signeerattu 1894 ja 1895.


title: Ellen Thesleff

text: Thesleff lähti ensimmäisen kerran Italiaan vuoden 1894 alussa ja palasi sinne jo seuraavana vuonna uudelleen. Vuonna 1897 Italiassa oli useita taiteilijoita. Thesleffin äiti ja sisaret olivat Ellenin kanssa Firenzessä talvella 1897, jolloin myös Beda Stjernschantz, Hugo Simberg, Magnus Enckell ja Axel Gallén perheineen asuivat siellä. Kesät Thesleff vietti Suomessa, missä perheellä oli maatila Muroleessa. Italiassa Thesleff teki myös puupiirroksia. Tähän häntä innosti englantilainen taiteilija ja teatterimies, Gordon Craig, joka oli teatterin uudistajia ja johon Thesleff oli tutustunut 1907. Italiassa Thesleff alkoi jälleen käyttää värejä. Vaikka Thesleff ei varsinaisesti kuulunut mihinkään ryhmään, Suomessa hänet työnsä olisi haluttu monesti luokitella septemiläisyydeksi, johon Thesleff kommentoi seuraavasti: ”Ihailen heidän keskinäistä jäljittelyään ymmärtämättä sitä. Miksei voi elää itsensä varassa vaan kaiken sen varassa, jonka muut ovat sanoneet aiemmin - se vaikuttaa ikävältä ja idioottimaiselta”. Italiasta tuli Thesleffille vähitellen toinen kotimaa.


title: Ellen Thesleff

text: Ellen Thesleffin teoksia on muun muassa Ateneumin taidemuseon, Helsingin kaupungin taidemuseon sekä Kuopion taidemuseon kokoelmissa. Viimeksi mainitussa ovat pastellimaalaukset, jotka syntyivät Thesleffin Kuopiossa vietettyjen lapsuusvuosien muistojen verestysmatkan aikana vuonna 1922.


title: Ellen Thesleff

text: Joulukuussa 2006 kolmekymmentä kaupunginvaltuutettua allekirjoitti valtuustoaloitteen Kuopion keskustan ja Saaristokaupungin välille rakenteilla olevan Saaristokadun uudelleennimeämiseksi Ellen Thesleffin tieksi. Nimistötoimikunta kieltäytyi tammikuussa 2007 ja teki vastaehdotuksen alueen siltojen nimeämistä paikallisten kuvataiteilijoiden mukaan. Myös kaupunginhallitus suhtautui kielteisesti kadun nimenvaihdokseen elokuussa 2007 mutta myönteisesti siltojen nimeämiseen paikallisten kuvataiteilijoiden mukaan. Syksyllä 2008 varmistui, että Saaristokadun Kumpusaaren ja Pölhönsaaren välinen Pölhön silta nimetään Ellen Thesleffin sillaksi. Thesleffin ohella Unto Koistinen (Kärängän silta), Anton Lindforss (Korkeasaaren silta) ja Fridolf Weurlander (Kalliosaarten silta) saivat kadulle omat nimikkosiltansa.


title: Ellen Thesleff

text: Näyttely "Ellen Thesleff – värien tanssi" oli esillä Retretissä kesällä 2008. Näytteillä oli 140 teosta Thesleffin tuotannosta.


title: Ellen Thesleff

text: Liikemies Anders Wiklöf herätti kohua hankkimalla vuonna 2003 Hagelstamin huutokaupassa Thesleffin "Kaiku"-teoksen ennätyksellisellä 500 000 eurolla.


title: Ellen Thesleff

text: Joulukuussa 2008 Thesleffin maalaus "Tyttö kukkaniityllä" myytiin Bukowskin kansainvälisessä huutokaupassa 126 000 eurolla Bengt Reuterin kuolinpesästä. Bengt Reuterin isä oli taiteen keräilijä ja taiteilija Einar Reuter, joka maalasi H. Ahtelan nimellä.


title: Tapio Laukkanen

text: Tapio Laukkanen (s. 23. syyskuuta 1969 Lahti) on suomalainen rallikuljettaja ja rallikuljettajien kouluttaja.


title: Tapio Laukkanen

text: Laukkanen voitti vuonna 1996 rallin Suomen mestaruuden Volkswagen Golf GTi:llä. Laukkanen siirtyi suoraan junioreista yleiselle tasolle ja kansainvälisiin kisoihin, kiertämällä Britannian rallisarjan vuonna 1994. Vuonna 1999 hän voitti Ison-Britannian mestaruuden Renault Mégane Maxilla Kaj Lindströmin kanssa. Lindströmin lisäksi kartanlukijoina ovat toimineet Jorma Kaikkonen, Risto Mannisenmäki, Tapio Järvi, Ilkka Riipinen, Harri Kaapro ja Rory Kennedy.


title: Tapio Laukkanen

text: Laukkanen koulutti muun muassa Kimi Räikköstä tämän ralliuran alkuvaiheessa.


title: Tapio Laukkanen

text: Laukkanen, kartanlukijanaan Pasi Törmä, voitti marraskuussa 2016 Kenian rallimestaruuden ensimmäisenä ulkomaalaisena kautta aikain.


title: Kimjongilia

text: Kimjongilia () on mukulabegonialajike ("Begonia" Tuberhybrida-ryhmä), joka on nimetty Pohjois-Korean yksinvaltaisen johtajan Kim Jong-ilin mukaan. Se on toinen kahdesta Pohjois-Korean johtajien mukaan nimetystä kasvilajikkeesta, toinen on kimilsungia, joka on nimetty Kim Jong-ilin isän Kim Il-sungin mukaan.


title: Kimjongilia

text: Kasvi esiteltiin Pohjois-Korean ’Rakastetulle Johtajalle’ Kim Jong-ilille 1988, jolloin hän täytti 46 vuotta. Kasvin on jalostanut japanilainen Motoderu Kamo.


title: Haudankorva

text: Haudankorva on yksi Forssan kaupunginosista, ja se tunnetaan myös nimellä Viksberg. Vuoden 2011 lopussa Haudankorvan tilastoalueen (kaupunginosan) asukasluku oli 2 612 henkeä. Haudankorvan alue koostuu omakoti- ja kerrostaloalueesta lännessä ja teollisuusalueesta idässä. Haudankorvan pohjoisrajana on Loimijoki, itärajana Tammelan raja, etelässä aluetta rajoittaa valtatie 2 ja pohjoisessa Yhtiönkatu. Alueen itäosa on metsäistä, ja siellä sijaitsee Loimalammi.


title: Haudankorva

text: Asuin- ja teollisuusalueen rajana on Helsingintie, joka oli aiemmin Forssan eteläinen sisääntuloväylä. Vuonna 2006 Forssalle valmistui uusi sisääntulotie valtatie 2:n, ja seututie 280:n risteyksestä. Nimillä Loimalammintie ja Finlaysonintie kulkeva katu on linjattu kulkemaan teollisuusalueen itäpuolella. Tie on osa niin sanottua "Itäistä kehäväylää". Suunnitelmissa on rakentaa ydinkeskustan ohittava kehätie Kuuston kautta valtatie 10:lle asti.


title: Haudankorva

text: Siurilankadun ja Helsingintien välisellä alueella Haudankorvan keskiosissa on kerrostaloja ja länsilaidalla omakotitaloja. Vanhimmat omakotitalot ovat Haudankorvankadun ja Eteläisen puistokadun varrella. Uusimmat omakotitalot ovat Isoniityntiellä alueen eteläosassa. Kerrostaloista vanhimmat ovat Puolimatkankadun tienoilla, uusimmat puolestaan alueen eteläosissa Kossilantiellä.


title: Haudankorva

text: Haudankorvan keskiosissa Viksbergin teollisuusalueella sijaitsi aikaisemmin Viksbergin kartano, joka on sittemmin tuhoutunut tulipalossa. Kartanon puistoalueella kasvaa edelleenkin joitakin sinne jo kartanon aikaan istutettuja kasveja. Joitakin kaupunginosan katuja on nimetty Viksbergin alueella sijainneiden kartanon torppien mukaan. Viksbergin teollisuusalueen itäpuolelle sijoittuu Forssan lentokenttä ja 1990-luvulla suljettu entinen kaatopaikka.


title: Haudankorva

text: Viksbergin ostoskeskuksessa toimivat aikaisemmin pankki, posti, parturi, grilli, hammashoitola ja kauppa, mutta 1990-luvun alun laman jälkeen ne ovat vähitellen lopettaneet toimintansa. Ostoskeskuksen vanhoista toimijoista ovat edelleen toiminnassa ravintola Wiksbergin krouvi ja R-kioski. Uutena vuokralaisena muissa tiloissa toimii nyt thaihierontaliike ja siivoustarviketukku. Myös paikallinen syöpäjärjestö pitää toimistoaan rakennuksessa. Opintiellä toimi aikaisemmin Viksi-niminen kauppa, joka sekin lopetti toimintansa. Nykyään tiloissa toimii ase- ja eräliike. Vanhoista pikkukaupoista on jäljellä enää Kurkelanmäen Siwa.


title: Haudankorva

text: Lopetettujen palveluiden jättämää aukkoa on korvannut Finlaysonin 1950-luvulla rakennettuun vanhaan kutomoon vuonna 2001 avattu K-citymarket-vetoinen kauppakeskus. Lisäksi Tarjoustalo avasi alueelle uuden myymälän vuonna 2008. Tarjoustalon paikalle suunniteltiin myös Prisma-vetoista kauppakeskusta, mutta kauppakeskus päätettiin toteuttaa toisaalle.


title: Haudankorva

text: Kaupunginosassa toimii Viksbergin asukasyhdistys ry.


title: Bebe

text: Nieves Rebolledo Vila (s. 9. toukokuuta 1978) on espanjalainen laulaja.


title: Bebe

text: Bebe syntyi Valenciassa, mutta kasvoi Extremaduran alueella. Hänen vanhempansa olivat folk-muusikkoja Suberina-nimisessä yhtyeessä. Hänen perheensä oli musikaalinen ja eli Extremadurassa muun muassa Méridan ja Badajozin kaupungeissa. Bebe sai ensimmäisen kitaransa 11-vuotiaana. Musiikillisen uransa Bebe aloitti vuonna 1995 Vanagloria-nimisessä yhtyeessä Badajozissa. Bebe toimi myös baarilaulajana. Pian tämän jälkeen vuonna 1996 Bebe muutti Madridiin opiskelemaan teatteritaidetta. Beben läpimurto tapahtui vuonna 2004 "Pafuera Telarañas" -albumilla ja hän sai vuonna 2005 vuoden tulokkaan palkinnon Latin Grammy Awardsissa.


title: Bebe

text: Bebe on myös esiintynyt yhdessä muiden espanjalaisten artistien kanssa. Hän on myös toiminut näyttelijänä muun muassa elokuvassa "Al Sur de Granada".


title: Osmo Pekonen

text: Osmo Esko Tapio Pekonen (s. 2. huhtikuuta 1960 Mikkeli) on suomalainen matemaatikko, historioitsija ja kirjailija. Hän on Helsingin yliopiston ja Jyväskylän yliopiston matematiikan dosentti, Oulun yliopiston tieteenhistorian dosentti sekä Lapin yliopiston sivistyshistorian dosentti. Osmo Pekonen on väitellyt tohtoriksi kaksi kertaa: hän on filosofian tohtori ja yhteiskuntatieteiden tohtori. Hän on asunut ja työskennellyt useaan otteeseen Ranskassa.


title: Osmo Pekonen

text: Ranskan valtio on palkinnut Pekosen Chevalier des Palmes académiques -ritariarvolla, ja hän on neljän ranskalaisen tiedeakatemian ulkojäsen. Nämä ovat Académie européenne des Sciences, des Arts et des Lettres (perustettu 1979), Académie d'Orléans (perustettu 1809), Académie des Sciences, Belles-lettres et Arts de Besançon et de Franche-Comté (perustettu 1752) ja Académie des Sciences, Arts et Belles-Lettres de Caen (perustettu 1652).


title: Osmo Pekonen

text: Ranskan korkein tieteellinen laitos Institut de France myönsi Osmo Pekoselle vuoden 2012 Chaix d’Est Ange -palkinnon historian alalta.


title: Veturimuseo

text: Veturimuseo sijaitsee Akaassa entisen Toijalan kaupungin alueella, Toijalan rautatieaseman läheisyydessä. Museota ylläpitää Museoveturiseura ry, ja se on auki kesäkuukausina (kesä–elokuu) joka päivä ja muulloin sopimuksen mukaan. Esillä on muun muassa 13 entistettyä veturia, valokuvia, piirroksia, pienoismallia ja erilaista pienesineistöä aihepiiristä.


title: Veturimuseo

text: Museoveturiseura perustettiin 1979 huoltamaan ja ylläpitämään Valtionrautateiltä vanhaksi jäänyttä kalustoa. Veturimuseon käytössä oleva halli kävi pieneksi, joten osa entistetystä vetureista jouduttiin sijoittamaan väliaikaistiloihin odottamaan näyttelyyn pääsyä. Osittaisena esikuvana museolle oli Lounais-Hämeeseen 1970-luvun alkupuolella perustettu Museorautatieyhdistys ry, joka ylläpitää kapearaiteista Jokioisten Museorautatietä ja Kapearaidemuseota.


title: Veturimuseo

text: Museon sijoituspaikaksi valittiin Toijala, koska Toijalan varikko oli käynyt valtiolle tarpeettomaksi veturien huoltojen, junien vaihto- ja järjestelytyön siirryttyä sieltä Tampereelle. Toijalassa vapautui museokäyttöön sopivaa hallitilaa veturien säilytykseen ja huoltoon.


title: Dalia Grybauskaitė

text:
Dalia Grybauskaitė (s. 1. maaliskuuta 1956 Vilna, Liettua) on liettualainen poliitikko, maan presidentti 12. heinäkuuta 2009 lähtien.
Hän oli tätä ennen Euroopan unionin komission rahoituksen suunnittelusta ja talousarviosta vastaavana komissaarina.


title: Dalia Grybauskaitė

text:
Grybauskaitėn isä oli sähkömies, joka toimi toisen maailmansodan aikana partisaanina ja myöhemmin NKVD:n palveluksessa palomiehenä, äiti oli myyjänä.
Grybauskaitė suoritti taloustieteellisen tutkinnon Leningradin yliopistossa 1983 ja myöhemmin filosofian tohtorin tutkinnon vuonna 1988.


title: Dalia Grybauskaitė

text: Grybauskaitė toimi Liettuan valtiovarainministerinä vuosina 2001–2004 ja on toukokuusta 2004 lähtien ollut Euroopan unionin komission jäsen.


title: Dalia Grybauskaitė

text: Grybauskaitė valittiin 17. toukokuuta 2009 Liettuan presidentiksi. Hän sai presidentinvaalin 1. kierroksella 67 prosenttia äänistä. Kun äänestysprosenttikin (50,68 %) nousi yli Liettuan vaalilaissa vaaditun 50:n, edellytykset presidentinvaalin ratkeamiseen täyttyivät heti ensimmäisellä kierroksella. Vuonna 2014 Grybauskaitė valittiin toiselle kaudelle, joka kestää vuoteen 2019 asti.


title: Viksbergin kartano

text: Viksbergin kartano voi viitata seuraaviin rakennuksiin:


title: Bad Taste (täsmennyssivu)

text: Bad Taste voi tarkoittaa


title: Žanna Bitševskaja

text: Žanna Vladimirovna Bitševskaja (, s. 17. kesäkuuta 1944 Moskova) on vielä nykypäivänäkin yksi arvostetuimmista venäläisistä folkmuusikoista. Hänet muistetaan lähinnä venäläisistä kansanlauluista, joita hän esitti ihailemansa Joan Baezin tavoin kitaran säestyksellä 1970-luvulla. Hän menestyi kohtalaisen hyvin ja kansainvälinen lehdistö kutsuikin Bitševskajaa "Neuvostoliiton omaksi Joan Baeziksi".


title: Žanna Bitševskaja

text: Puolalaiset juuret omaava Bitševskaja syntyi 17. kesäkuuta 1944 Moskovassa. Lapsena hän rakasti laulamista, mutta ei haaveillut laulajan urasta: Žannasta piti tulla ballerina, niin kuin hänen hämärissä olosuhteissa 1940-luvun lopulla kuollut äitinsäkin oli ollut. Myöhemmin hän kuitenkin hylkäsi haaveet balettitanssijan urasta huomatessaan omaavansa kirurgin tarkat kädet. Kaikki kuitenkin muuttui, kun Žannan isä osti tyttärelleen kitaran tämän ollessa 17-vuotias. Siitä hetkestä lähtien musiikki oli tempaissut Žanna Bitševskajan mukaansa.


title: Žanna Bitševskaja

text:
Hän pääsi opiskelemaan musiikkia Moskovan sirkus- ja estraditaiteen oppilaitokseen vuonna 1966. Siellä häntä opetti kitaransoitossa mm. Irma Jaunzem jonka Bitševskaja nimeää yhdeksi innoittajakseen Joan Baezin ja Bulat Okudžavan ohessa. Žannasta kehittyikin nopeasti hyvä kitaristi, joka sai kunnian toimia kitaransoiton opettajana alemman asteen opiskelijoille.
Opiskeluaikoinaan Žanna innostui uudelleen kansanmusiikista, mutta haitarin, balalaikan tai jonkun muun perinteisemmän venäläisen instrumentin sijasta hän halusi soittaa kitaraa.
Hän myös tiesi, että kansanperinnettä ei opita pelkästään koulun penkillä, vaan se pitää kokea itse.
Näiden aatteiden innoittamana hän pakkasikin kitaransa, nauhurin sekä pienen muistivihon ja lähti pitkälle matkalle, joka ulottui aina Karjalasta Volgalle saakka. Matkan tarkoituksena oli kerätä Elias Lönnrotin tavoin vanhaa kansanperinnettä talteen laulujen muodossa. Tehtävä ei ollut helppo, ja hän pääsikin käyttämään omaa luovuuttaan mm. säveltämällä melodioita vanhoihin kansanrunoihin. Nämä sävellykset Žanna piti visusti salassa, ja vain hänen opiskelukaverinsa tiesivät hänen säveltäneen osan kappaleista, joita luultiin kokonaan kansanlauluiksi. Näin kävi esimerkiksi Bitševskajan tunnetuimmalle kappaleelle "Kazatšja prittša" ("Stenka Razinin uni"), josta tuli klassikko.


title: Žanna Bitševskaja

text:
Žanna Bitševskajan ensimmäinen levy ilmestyi vuonna 1975. Se sisälsi sekä hänen itsensä keräämiä että jo ennestään tunnettuja venäläisiä kansanlauluja. Levyn kauneimman kappaleen Matuškan ("Äiti-kulta") päätyminen levylle oli itse Bulat Okudžavan ansiota: Žanna oli ollut Okudžavan konsertissa, ja ihastunut kyseiseen kappaleeseen. Myöhemmin Okudžava oli vakuuttunut, että tarina jossa tyttö pakotetaan naimisiin vasten tahtoaan, sopisi täydellisesti Bitševskajalle.
Tämä oli myös kahden lahjakkaan artistin ystävyyden alku: Žanna ottikin 1980-luvulla ohjelmistoonsa 14 "kummisetä Okudžavan" kappaletta. Heti ensimmäisen levyn ilmestyttyä, Neuvostoliiton johto koki vanhojen kansanlaulujen viittaavaan liikaa keisarinaikaan ja sulki nuoren artistin tien televisioon. Myös imago surullisesta naisesta alkoi muodostua kappaleiden raakuuden ja mustien esiintymisvaatteiden vuoksi.
1980-luvulla Žanna Bitševskajan musiikki noteerattiin ulkomailla, josta seurasivat esiintymismatkat ympäri Eurooppaa ja Amerikkaa. Bitševskaja vieraili Suomessa ainakin kerran, jolloin hän esiintyi Valkeakosken työväentapahtumassa vuonna 1981. Seuraavana vuonna Suomessa ilmestyi sitten albumi "Venäläisiä kansanlauluja".


title: Žanna Bitševskaja

text: Bitševskajan kiinnostus musiikkiin lopahti 80-luvun loppupuolella, ja hän olisi halunnut lopettaa uransa. Hän kertoo sen ajan olleen hänelle hyvin vaikeaa ja surullista. Hän ei kuitenkaan lopettanut uraansa, vaan otti kasteen vastaan vuonna 1988. Tähän päätökseen lienee vaikuttanut tuleva aviomies Gennadi Ponomarjov, joka itse oli harras kristitty. Žanna valitsi kasteen yhteydessä ortodoksikalenterista uudeksi nimekseen Anna, mutta esiintyy yhä sekä vanhalla etunimellään että tyttönimellään.


title: Žanna Bitševskaja

text:
Neuvostoliiton hajottua Anna liittyi monarkisteihin ja lauloi Venäjän sisällissodan hävinneitä valkoisia puoltavia lauluja.
Vuonna 1992 hän myös tapasi ortodoksimunkki Ieromonah Romanin, jonka säveltämiin lauluihin hän ihastui.
Poliittisten mielipiteidensä ja uskomuksiensa takia Anna ja Gennadi Ponormarjov joutuivat jopa murhayrityksen kohteiksi kun heidän taloaan tulitettiin vuonna 1994. Hengissä selviäminen vahvisti heidän uskoaan entisestään.


title: Žanna Bitševskaja

text:
Nykyään Žanna Bitševskaja laulaa lähinnä miehensä tekemiä kappaleita, joiden Venäjä-keskeisyys, ortodoksisuuden ihannointi ja lännen tuomitseminen on jakanut mielipiteet. Kansanlaulut ovat melkein kokonaan korvautuneet hengellisellä musiikilla, joita hän itse kutsuu "lauletuiksi rukouksiksi". Hän on myös ilmoittanut haluttomuutensa esiintyä televisiossa, jota hän ei ole katsonut moneen vuoteen. Hän kuitenkin on vetänyt omaa radio-ohjelmaa radiokanava Voice of Russialla jo monta vuotta jonka aiheet käsittelevät mm. Venäjän tsaareja.
Anna ei ole siis luopunut musiikista, jota kohtaan hän kuvailee tuntojaan näin:
"Laulut ovat elämäkertani, elämäni perusolemus. Niiden kanssa en pelkää mitään. Kukaan ei voi ottaa niitä minulta pois. Tietäkää, että pimeyden lapsi löytää aina valon. Laulut ovat minun valoni."


title: Lapponia

text: Lapponia tarkoittaa seuraavia asioita:


title: Pirkkalan moniste

text: Pirkkalan moniste oli opetusministeriön, kouluhallituksen ja Tampereen yliopiston psykologian laitoksen opetusmenetelmäkokeilussa tuotettu historian opetusmoniste, jota käytettiin lukuvuonna 1974–1975 Pirkkalan kunnan peruskouluissa viidennen luokan opetuksessa. Julkaisun nimeke on "Historia : 5. luokka : ihmiskunnan kehityksen yleispiirteet vanhimmista ajoista nykypäiviin saakka". Muodoltaan se on kuvitettu 95-sivuinen moniste. Tapauksen nousu julkisuuteen aiheutti Suomessa suuren kohun vuonna 1975. Monisteen laati opettaja, maisteri Antti Penttilä. Kouluhallituksen puolesta kokeilua valvoi ja ohjasi ylitarkastaja Kari Koukkunen ja Tampereen yliopiston psykologian laitoksen puolesta professori Tapio Nummenmaan johtama PETO (peruskoulun toimivan opetussuunnitelman projekti) -tutkimusryhmä.


title: Pirkkalan moniste

text: Monisteen näkökulma noudatti marxilaista historiankäsitystä ja siinä korostettiin yhteiskuntaluokkia sekä yhteiskuntajärjestelmän riippuvuutta tuotannon rakenteesta. Moniste oli luonteeltaan neuvostomyönteinen, ja sen käyttämisestä oppimateriaalina nousi kohu. Monisteen aineisto oli peräisin Neuvostoliitosta, suurimmaksi osaksi kopiota Petroskoissa 1950-luvulla painetusta suomenkielisestä historian oppikirjasta. Monisteessa muun muassa syytettiin Suomen 1930-luvun poliittisia johtajia siitä, että nämä olivat solmineet läheisiä suhteita natsi-Saksaan, mutta toisaalta siinä ei lainkaan mainittu Molotov–Ribbentrop-sopimusta. Toinen maailmansota esitettiin monisteessa vain fasismin ja sosialismin välisenä sotana eikä monisteesta käynyt ilmi, millä puolella Yhdysvallat osallistui sotaan. Kouluhallituksen pyytämissä asiantuntijalausunnoissa monistetta pidettiin erittäin virheellisenä, aukollisena, harhaanjohtavana ja täysin yksipuolisena. Monisteen sanottiin antavan ”harhauttavan mustavalkoisen kuvan ihmiskunnan historiasta”.


title: Pirkkalan moniste

text: Tapaus johti toukokuussa 1975 eduskuntakyselyyn peruskoulun oppimateriaaleista. Silloinen opetusministeri Ulf Sundqvist totesi vastauksessaan, ettei moniste täyttänyt peruskoulun oppimateriaaleille asetettuja vaatimuksia. Toinen opetusministeri Marjatta Väänänen piti kokeilua skandaalina. Opettajien Ammattijärjestö (OAJ) esitti kevätkokouksessaan antamassaan julkilausumassa jyrkän vastalauseensa siitä, että koululaitosta oli Pirkkalassa yritetty käyttää yksipuoliseen poliittiseen kasvatukseen. Kaikki porvaripuolueet, SDP sekä SKDL:n enemmistö tuomitsivat opetuskokeilun. Vain SKP:n taistolainen vähemmistö paheksui ”taantumuksellista hyökkäystä opetuksen vapautta vastaan”, kun Kouluhallitus päätti keväällä 1975, ettei Pirkkalan opetuskokeilua jatketa.


title: Pirkkalan moniste

text: Tampereen yliopiston hallitus päätti kesäkuussa 1975 luopua opetuskokeilun jatkamisesta. Myös kouluhallituksessa päätettiin kohun siivittelemänä haudata moniste, sillä pääjohtaja Erkki Ahon mukaan se antoi yksipuolisen kuvan historiasta.


title: Pirkkalan moniste

text: Myöhemmässä keskustelussa Pirkkalan monistetta on pidetty yhtenä esimerkkinä kouluopetuksen suomettumisesta 1970-luvulla, mutta käytännössä opetuskokeilun merkitys oli vähäinen. Itse opetusmonistetta mielenkiintoisempia olivatkin sen aiheuttamat reaktiot.


title: EtCetera

text: EtCetera on riihimäkeläinen gospelkuoro, jonka taiteellisena johtajana toimii Pekka Simojoki. Laulut ovat suurelta osin Pekka Simojoen ja Anna-Mari Kaskisen käsialaa, mutta kuoron ohjelmistosta löytyy myös afrikkalaista musiikkia ja perinteistä gospelia. Keikoilla kuoroa säestää yhtye, jossa soivat muun muassa rummut, zembet, kitara, basso ja huilu.


title: EtCetera

text: EtCetera perustettiin 1990-luvun alussa ja sen toiminnasta vastaa EtCeteran Tuki ry.


title: EtCetera

text: EtCetera järjestää Riihimäen seurakunnan kanssa yhteistyössä joka toinen vuosi Big Light -tapahtuman. Lisäksi kuoro on järjestänyt Little Light -nimisiä iltoja yhdessä seurakunnan kanssa.


title: EtCetera

text: Lisäksi EtCetera on mukana Anna-Mari Kaskisen ja Pekka Simojoen Mysterion-levyllä (2004).


title: Sairaala Lapponia

text: Sairaala Lapponia on sairaala, joka syntyi Kemijärven aluesairaalan ja terveyskeskuksen yhdistäessä toimintansa. Se toimii Itä-Lapin alueellisena sairaalana. Sairaalan palveluihin kuuluvat fysioterapia, kirurgia, laboratoriopalvelut, neuvolapalvelut sekä lääkehuolto, ja sen osastoihin kuuluvat mm. radiologian, suun terveydenhuollon sekä työterveyshuollon osastot.


title: Rock & Roll Divorce

text: Rock & Roll Divorce on Hanoi Rocksin toinen livealbumi ja itse asiassa bootleg. Yhtyeen oli tarkoitus julkaista uusi albumi syyskuussa 1985 kansainvälisen menestyslevyn Two Steps from the Moven jälkeen, mutta yhtyeen rumpalin Razzlen kuolema auto-onnettomuudessa joulukuussa 1984 aloitti yhtyeen hajoamisen. Razzlen Helsingin Kulttuuritalon muistokonserttien jälkeen 3. tammikuuta basisti Sam Yaffa erosi yhtyeestä. Näin ollen yhtyeeseen jäi tunnetuimmasta kokoonpanosta vain Michael Monroe, Nasty Suicide ja Andy McCoy. Uudeksi rumpaliksi otettiin yhtyeen vanha ystävä The Clashin Terry Chimes. Sam Yaffan tilalle basistiksi otettiin René Berg, mutta hänestä ei pidetty, ja hänet todettiin yhtyeeseen sopimattomaksi heti jo ennen Puolan kiertuetta. Molemmat uudet jäsenet soittavat tällä live-levyllä, mutta Monroen mukaan yhtye ei kuitenkaan ollut enää entisensä kahden ydinjäsenen poistuttua yhtyeestä.


title: Rock & Roll Divorce

text: Levyn on nauhoittanut Mick Staplehurst yhtyeen hajottaneen Puolan kiertueen viimeisellä keikalla "Rockerina Festival"illa 19. toukokuuta 1985. Alkujaan levyä ei yleisesti pidetty hyvänä fanien eikä kriitikkojen keskuudessa, mutta myöhemmin se on saanut arvostusta. Yhtyeen viimeinen kiertue Puolassa vedettiin tuskallisesti läpi, ja koko kiertueen ajan yhtye tiesi tulleensa tiensä päähän. On sanottu, että nauhalle tallentunut Michael Monroen tuhahdus ""Boring, fucking boring"" () levyn kahden viimeisen kappaleen välissä kertoo hyvin yhtyeen soittoasenteesta tuolla nauhoitushetkellä.


title: Rock & Roll Divorce

text: Nauhat jäivät yhtyeen hajoamisen jälkeen ilmeisesti Staplehurstin haltuun, mutta Andy McCoy varasti ja julkaisi ne Suomessa levynä elokuussa. Michael Monroe ei tosin olisi halunnut levyä koskaan julkaistavan. Tästä syystä levy on itse asiassa vain yhtyeen puolivirallinen albumi, koska se on koostettu bootleg-nauhoista. Rock & Roll Divorce -albumi julkaistiin aikanaan vain vinyylilevynä Isossa-Britanniassa ja Japanissa, eikä sitä ole saatavilla CD:nä tai remasteroituna. Seuraava Hanoi Rocks-levy julkaistiin vasta comebackin jälkeen vuonna 2002.


title: Rock & Roll Divorce

text: Kaikki kappaleet säveltänyt ja sanoittanut Andy McCoy, ellei toisin mainittu.


title: Lapponia (juna)

text: Lapponia oli VR-Yhtymän edeltäjän, Valtionrautateiden, operoima nimetty erikoispikajunavuoro, joka kulki reittiä Oulu–Seinäjoki–Tampere–Helsinki. Juna lähti Oulusta noin kello 7.00 ja saapui Helsinkiin noin kello 14.00. Paluujuna lähti Helsingistä noin kello 16.00 ja saapui Ouluun noin kello 22.45.


title: Lapponia (juna)

text: Erikoispikajunaliikenne nimellä "Lapponia" alkoi reitillä Oulu–Helsinki vuonna 1972. Junavuoron oli tarkoitus tarjota nopea, vaihdoton junayhteys Oulusta pääkaupunkiin.


title: Lapponia (juna)

text: Junan suurin sallittu nopeus oli aluksi 120 km/h. Nopeutta nostettiin 140 kilometriin tunnissa aina sähköistystöiden edetessä.


title: Lapponia (juna)

text: Oulu–Helsinki-erikoispikajunat liikennöivät nimellä "Lapponia" aina 15. elokuuta 1994 saakka, jolloin VR lopetti erikoispikajuna-nimikkeen käytön. Erikoispikajunat korvautuivat InterCity-junilla, mutta niille ei annettu erillisiä nimiä.


title: Lapponia (juna)

text: Vuonna 1987 reitillä Helsinki–Oulu kulkenut EP 57:n pysähtyi Tampereen, Seinäjoen, Kauhavan, Pännäisten, Kokkolan, Kannuksen, Ylivieskan, Oulaisten sekä Vihannin asemilla.


title: Lapponia (juna)

text: Oulusta Helsinkiin matkanneen EP 50:n pysähdyspaikat olivat samat kuin EP 57:llä, ja niiden lisäksi juna pysähtyi myös Parkanon ja Hämeenlinnan asemilla.


title: DP (pikakivääri)

text: Degtjarjova Pehotnyi tai lyhennettynä DP () on Vasili Degtjarjovin suunnittelema pikakivääri, jonka suunnittelu aloitettiin vuonna 1921. Puna-armeija otti aseen palveluskäyttöön vuonna 1928. Uudistettu versio DPM tuli tuotantoon 1945. Aseella voi ampua ainoastaan sarjatulta. Piipun jäähdyttämiseksi DP toimii avoimelta lukolta; lukko jää taakse, kun liipaisin vapautetaan. Aseen piippu voidaan vaihtaa kentällä ylikuumenemisen varalta mutta sotilaille annettiin harvoin varapiippua. Aseen päällä oleva rumpulipas ei ole lialle herkkä.


title: DP (pikakivääri)

text: Modernisoitu versio DPM otettiin valmistukseen 1943–44. Tätä valmistettiin myös Kiinassa nimellä Tyyppi 53. Lentokoneisiin tarkoitettiin DA. Sitä käytettiin Tupolev TB-3, Polikarpov R-5 ja Polikarpov Po-2 -koneissa, mutta ase jäi harvinaiseksi ja korvattiin pian ŠKASilla. Panssariajoneuvoissa käytettiin malleja DT (Дегтярёва танковый) ja DTM (modernisoitu). Vuonna 1946 otettiin käyttöön vyösyöttöinen, raskaammalla piipulla varustettu RP-46 (Ротный пулемет – komppanian konekivääri). Tätä valmistettiin myös Kiinassa ja Pohjois-Koreassa.


title: DP (pikakivääri)

text: Suomalaiset saivat asetta talvi- ja jatkosodan aikana sotasaaliiksi niin suuria määriä (noin 9 000 kpl), että se syrjäytti rintamakäytössä Lahti-Saloranta M/26 -pikakiväärin toimintavarmuutensa ansiosta. Ase säilyi puolustusvoimien käytössä 1990-luvulle asti.


title: DP (pikakivääri)

text: Suomessa asetta nimitettiin Emmaksi 1930-luvun ”Emma”-iskelmän ja äänilevyä muistuttavan rumpulippaan (jonka kansi pyörii ammuttaessa) synnyttämän mielleyhtymän vuoksi.


title: Osaomistusasunto

text: Osaomistusasunto on asumismuoto, jossa asukas on lunastanut rakennuttajalta asunnon käyttöönsä tietyllä osuudella asunnon hankintahinnasta. Tyypillisesti osuus on 20–30 prosenttia hankintahinnasta. Asunnon hankintahinta on rakennuttajan vapaasti päätettävissä. Asukas asuu aluksi vuokralla, jonka jälkeen asunto on mahdollista lunastaa omaksi. Joissakin tapauksissa asukkaan on myös mahdollista jatkaa vuokralla asumista senkin jälkeen kun asunto olisi ollut mahdollista lunastaa omaksi.


title: Osaomistusasunto

text: Järjestelmä on määritelty laissa koskemaan ainoastaan valtion korkotuella rakennettavia asuntoja. Jos talo ei ole korkotukitalo, niin ehdot perustuvat asukkaan ja rakennuttajayhtiön keskinäiseen sopimukseen. Tämän vuoksi myös osaomistusasumisen muodot ja rahoituksen yksityiskohdat vaihtelevat suuresti rakennuttajayhtiöstä toiseen. Vastuurajat määräytyvät asukkaan ja rakennuttajayhtiön sopimuksen mukaan.


title: Osaomistusasunto

text: Asukkaan lunastettua asunnon itselleen vastuu hallinnosta ja kunnossapidosta määräytyy kuten muissakin asunto-osakeyhtiöissä.


title: Fecal Matter

text: Fecal Matter oli yhdysvaltalainen punk rock -yhtye, joka perustettiin Aberdeenissa. Yhtye on Nirvanan keulahahmo Kurt Cobainin ensimmäinen yhtye.


title: Fecal Matter

text: Yhtye perustettiin vuonna 1985. Kurt Cobain soitti yhtyeessä kitaraa ja lauloi, Dale Crover soitti bassoa ja Greg Hokanson oli rummuissa. Yhtye alkoi tehdä kappaleita Cobainin tädin luona Seattlessa "Illiteracy Will" Prevail demoa varten ja se sisälsi 16 yhtyeen demoa. Yhtyeen loppuvaiheissa Buzz Osborne soitti bassoa ja Mike Dillard rumpuja. Yhtye hajosi 1986, samana vuonna Cobain esitteli Fecal Matter demokappaletta "Spank Thru" ystävälleen Krist Novoselicille ja innostui, joten yhdessä he perustivat Nirvanan vuoden 1987 alussa.


title: Fecal Matter

text: Nirvana otti kappaleet "Spank Thru", "Anorexorcist" ja "Downer" omakseen. "Downer" julkaistiin yhtyeen debyyttialbumin cd versiolla ja "Incesticide" kokoelmalla, "Anorexorcist" on julkaistu "With the Lights Out" boxilla. Ensimmäinen Nirvanan "Spank Thru" versio virallisella julkaisulla oli "From the Muddy Banks of the Wishkah", se julkaistiin kuitenkin studioversiona Sub Pop kokoelmalla "Sub Pop 200".


title: Fecal Matter

text: ""Spank Thru"" kappale "Illiteracy Will Prevail" demolta julkaistiin vuonna 2005 Nirvanan kokoelma-albumilla.


title: Jägerhorn af Storby

text: Jägerhorn af Storby on suomalainen aatelissuku numerolla 19 Suomen ritarihuoneella ja numerolla 226 Ruotsin ritarihuoneella.


title: Jägerhorn af Storby

text: Jägerhorn af Storby -suku on vanhaa suomalaista rälssiä kotoisin Luonnonmaan Isokylästä (Storby) Naantalin edustalla. Suku introdusoitiin vasta 1634 ruotsin ritarihuoneelle, koska suvun edustajalla oli vaikeuksia esittää näyttöä sukupuustaan ritarihuoneen perustamisvaiheessa 1625-1626. Suku korotettiin silloiseen ritariluokkaan 1778.


title: Jägerhorn af Storby

text: Suku on kuitenkin nähtävästi eräs Odygd-suvun haara ja se on yhtäjaksoisesti ollut suomalaista rälssiä 1400-luvun alusta, todennäköisesti 1300-luvulta lähtien. Asemies Jöns Filpussonin (Odygd, mainitaan 1405) poika asemies Filpus Jönsson (mainitaan 1437-1457) Luonnonmaan Isostakylästä (Storby) kantoi sinetissään metästystorvea (FMS 158). Häntä pidetään Jägerhorn af Storby -suvun kantaisänä. Hänen vaimonsa Margit Pedersdotter, Peder Dansken tytär, lahjoitti Naantalin luostarille Maskun Kuuslahden.


title: Jägerhorn af Storby

text: Odygd-suvun ensimmäinen tunnettu suomalainen kantaisä Karl Filppusson Odygd esiintyy asiakirjoissa 1381.


title: Jägerhorn af Storby

text: Storbyn kartano (Isokylä) oli suvussa vuoteen 1698. Suvulla oli useita muita kartanoita.


title: Jägerhorn af Storby

text: Jägerhorn af Storbyn ja Jägerhorn af Spurila -suvun yhteisyyttä ei voida osoittaa, nimestä, samankaltaisesta sukuvaakunasta ja maantieteellisestä läheisyydestä huolimatta.


title: Margit von Willebrand-Hollmérus

text: Margit von Willebrand-Hollmérus (2. huhtikuuta 1894 Helsinki – 27. syyskuuta 1982 Helsinki) oli suomenruotsalainen kirjailija.


title: Margit von Willebrand-Hollmérus

text: Von Willebrand-Hollmeruksen esikoisteos "Värvet" (1920) kuvaa sisällissotaa valkoisten näkökulmasta. 1930-luvulla hän kirjoitti nonsense-tyylisiä kertomuksia, kuten "Pörröisiä veitikoita". Myöhemmin hän julkaisi sarjan viihteellisiä historiallisia romaaneja, mutta 1960-luvun novelleissa on jo psykologista ihmiskuvausta.


title: Maaninkajärvi

text: Maaninkajärvi on 12 km pitkä ja suurimmillaan kaksi kilometriä leveä, vähäsaarinen järvi Kuopion kaupungissa entisen Maaningan kunnan alueella. Sen pinta-ala on 15,8 neliökilometriä ja sen vedenpinta on samalla korkeudella Kallaveden kanssa. Maaninkajärvi on osa Vuoksen vesistön Iisalmen reittiä ja se laskee Ruokoveteen. Järven itärannalla on Maaningan kuntakeskus.


title: Maaninkajärvi

text: Maaninkajärvi on syntynyt kallioperän murtumalinjaan. Loivista rannoistaan huolimatta järvi on poikkeuksellisen syvä (jopa 60 metriä) ja matalia ruovikkorantoja on vähän. Maaninkajärvi onkin Pohjois-Savon neljänneksi syvin järvi.


title: Maaninkajärvi

text: Maaninkajärven pohjoisosan Tuovilanlahteen laskee luoteesta jyrkkärinteisessä, kapeassa rotkolaaksossa Löytynpuro. Purossa on Korkeakosken vesiputous, joka on Maaningan tärkein luonnonnähtävyys. Se on rauhoitettu luonnonsuojelualueeksi jo vuonna 1947. Pohjoisosan umpeenkasvanut Patalahti (ja siihen laskeva Patajärvi) on valtakunnallinen linnustonsuojelukohde. Koko Maaninkajärvi lähiympäristöineen on valtakunnallisesti arvokas maisema-alue.


title: Maaninkajärvi

text: Maaninkajärven koillisosassa laskee Onkivesi Viannankosken kautta. Iisalmen reitti Onkivedelle jatkuu Ahkiolahden kanavan kautta. Viannankosken kupeessa on käytöstä poistettu Viannan vanha venekanava. Yhteys Pieneltä Ruokovedeltä Suurelle Ruokovedelle on myös kanavoitu. Maaninkajärven rannalla on myös Maaninkajärven koulu.


title: Askartelu

text: Askarteleminen on käsityön alalaji, jossa tehdään käsin useimmiten koriste-esineitä tai postikortteja. Käsitöistä askartelun erottaa yleensä askartelussa käytetyt helposti työstettävät materiaalit, kuten paperi, kartonki, liima tai silkkipaperi, sekä yksinkertaiset ja melko vaarattomat työvälineet. Askarteluvälineinä voidaan käyttää esimerkiksi kynää, saksia tai puikkoa.


title: Askartelu

text: Askartelua käytetään usein motoristen taitojen kehittämiseen kasvatuksen tai terapian yhteydessä. Työn vaatiman keskittymisen vuoksi se on suosittua myös mielenterveystyössä.


title: Askartelu

text: Vaativan askartelun yhteydessä puhutaan yleensä käsityöstä tai taidekäsityöstä.


title: Lapponia (koru)

text: Lapponia-korut ovat suomalaisen Lapponia Jewelry Oy:n valmistamia koruja. Korujen veistoksellinen ulkonäkö sai alkunsa korumuotoilija Björn Weckströmin suunnittelemasta ensimmäisestä kokoelmasta 1960-luvulla. Weckströmin "Avaruushopea"-sarjan korut ovat saaneet kansainvälistä mainetta sen jälkeen, kun sarjan kaulakoru näkyi vuonna 1977 Prinsessa Leian kaulalla "Tähtien sota" -elokuvassa.


title: Lapponia (koru)

text: Lapponia Jewerly Oy sai alkunsa hopeaseppä, myöhemmin hopeaseppämestari, Pekka Anttilan (1931–1985) perustamana vuonna 1960. Vuonna 1963 Björn Weckström alkoi suunnitella yrityksen koruille uudenlaista ilmettä, ja hänen suunnittelemansa kokoelma aloittikin menestystarinan. Vuonna 1979 Lapponia Jewerly palkittiin Tasavallan Presidentin vientipalkinnolla. Suurin osa yrityksen valmistamista koruista menee vientiin. Lapponia Jewerlyn taiteilijoihin kuuluivat vuoden 2006 syksyllä Björn Weckström, Poul Havgaard, Zoltan Popovits, Christophe Burger, Pekka Hirvonen ja Chao-Hsien Kuo.


title: Lapponia (koru)

text: Vuoden 2005 elokuussa Lapponia Jewelry siirtyi Kalevala Korun omistukseen. Lapponia Jewelryn ja koko Kalevala Koru -konsernin toimitusjohtaja on Riitta Huuhtanen.


title: Anja Eerikäinen

text: Anja Eerikäinen (o.s. Vuorremaa, 21. heinäkuuta 1933 Ulvila – 16. helmikuuta 2002 Turku) oli suomalainen eläinsuojeluvalvoja.


title: Anja Eerikäinen

text: Anja Vuorremaa syntyi työläisperheeseen Ulvilassa. Perheen isä oli kotoisin Luvialta ja äiti Ahlaisista, ja Anja oli heidän kolmesta tyttärestään nuorin. Lapset menettivät molemmat vanhempansa jo varhain. Kansakoulun jälkeen Anja Vuorremaa aloitti työuransa Ulvilassa puhelinkeskuksen hoitajana, josta hän siirtyi Poriin kemikaliokaupan myyjäksi. Hän työskenteli myös Tukholmassa Ruotsissa erään lääkäriperheen kotiapulaisena. Solmittuaan avioliiton peltiseppä Aulis Eerikäisen kanssa vuonna 1955 hän muutti asumaan Turkuun. Perheeseen syntyi kaksi poikaa.


title: Anja Eerikäinen

text: Eläinsuojeluvalvojan työn Anja Eerikäinen aloitti vuonna 1967, jolloin hänet valittiin Turun Eläinsuojeluyhdistyksen johtokuntaan. Vuodesta 1976 alkaen Turun kaupunki maksoi hänelle nimellistä palkkaa. Hän oli lääninhallituksen valvonnan alainen kunnallinen eläinsuojeluvalvoja. Lisäksi hän piti löytöeläinkotia, josta omistaja sai hoitokorvausta vastaan noutaa karkuteille lähteneen lemmikkinsä. 1970-luvun aikana Eerikäinen aloitti käytännön, jonka mukaan eläinsuojeluvalvojat ja Liikkuva poliisi valvovat yhdessä eläinkuljetuksia maanteillä. Vuonna 1979 Eerikäiselle perustettiin puolipäiväinen virka, joka muutettiin vuonna 1985 kokopäiväiseksi. Eerikäinen jäi virallisesti eläkkeelle vuonna 1998, mutta hän jatkoi työtään viimeisiin elinpäiviinsä saakka. Hänelle myönnetty oikeus läänin eläinsuojeluvalvojana toimimiseen oli voimassa vuoteen 2003 saakka.


title: Anja Eerikäinen

text: Eerikäinen huolehti sekä lemmikki- että tuotantoeläinten hyvinvoinnista ja otti hoitoonsa myös luonnonvaraisia eläimiä. Hän teki tarkastuskäyntejä maatiloille ja valvoi poliisien kanssa eläinkuljetuksia maanteillä. Eerikäinen teki myös paljon tiedotus- ja valistustyötä niin kouluissa ja päiväkodeissa kuin ammatissaan eläinten kanssa työskentelevien parissa. Monissa Eerikäiselle ilmoitetuissa tapauksissa paljastui myös ihmisten piittaamattomuus lähimmäisistään. Turkulainen Pääkköset-yhtye viittasi Anja Eerikäiseen vuonna 1989 kappaleessaan ”Eläinrääkkäystä”, jossa huudahdetaan: ”Tule apuun, Anja!”


title: Anja Eerikäinen

text: Eerikäinen teki eläinsuojelutyötä lähes 40 vuotta. Hän kärsi sydämen vajaatoiminnasta jo 1980-luvulla, ja tähän sairauteen hän menehtyi 68-vuotiaana 16. helmikuuta 2002. Eläinsuojeluvalvojan työtä Eerikäinen teki miltei loppuun saakka, ja viimeinen hänen hoitamansa eläinsuojelutehtävä kirjattiin vain viisi päivää ennen hänen kuolemaansa, jolloin hän oli jo sairaalan teho-osastolla.


title: Rainier Wolfcastle

text: Rainier Luftwaffe Wolfcastle on kuvitteellinen hahmo animaatiosarjassa "Simpsonit". Hän on menestynyt elokuvatähti, joka tunnetaan "McBain"-toimintaelokuvasarjan nimiroolista. Wolfcastle on ilmeinen parodia näyttelijä Arnold Schwarzeneggeristä, tosin McBain-elokuvat parodioivat myös muita aikansa toimintaelokuvia. Wolfcastlen ääninäyttelijä on Harry Shearer. Wolfcastlen ja samalla McBainin ensiesiintyminen oli 2. tuotantokauden jaksossa ”Kultainen nuoruus”.


title: Rainier Wolfcastle

text: Wolfcastle on ilmeisesti kotoisin Saksasta tai Itävallasta. Hänet nähdään "Simpsoneissa" välillä McBain-roolihahmossaan, välillä omana itsenään. Hän näyttää kuitenkin juuttuneen roolihahmoonsa, ja kansa tuntee hänet usein vain McBainina. Hänellä on ollut muun muassa oma televisio-ohjelmansa "Up Late with McBain", joka ei osoittautunut jymymenestykseksi, kun yleisö buuasi kovaäänisesti hänen tökeröille homovitseilleen. Hän näytteli pääosaa myös keskeneräiseksi jääneessä, Springfieldissä kuvatussa supersankarielokuvassa "Radioaktiivinen mies". Toisinaan Wolfcastle vaikuttaa siviilissä roolihahmonsa tavoin uhkaavalta, toisinaan lempeältä ja harmittomalta.


title: Rainier Wolfcastle

text: Wolfcastle on hyvin varakas ja asuu Springfieldissä ylellisessä kartanossa. Hän on yksinhuoltajaisä, jonka kouluikäinen tytär Greta esiteltiin 13. kauden jaksossa ”Mitä Bart tahtoo?”. Wolfcastle on poliittiselta kannaltaan republikaani ja kuuluu Springfieldin republikaanien paikallisjohtoon. Toisaalta hänet nähtiin myös pormestari Quimbyn veljenpojan Freddien 18-vuotissyntymäpäivillä, vaikka Quimby onkin demokraatti.


title: Rainier Wolfcastle

text: Wolfcastlen ja Arnold Schwarzeneggerin yhtäläisyydet ovat ilmeiset: Wolfcastle näyttää kehonrakentajalta, on kotoisin saksankielisestä Keski-Euroopasta, puhuu englantia saksalaisella aksentilla, on republikaani ja hänet tunnetaan jäykästä ja ilmeettömästä näyttelemisestään. McBain-elokuvien jälkeen hän on tehnyt myös kehnoja b-komedioita, jotka parodioivat Schwarzeneggerin 1990-luvun komediarooleja. Hänen ex-vaimonsa nimi on Maria, mikä on viittaus Schwarzeneggerin vaimoon Maria Shriveriin. Joissain jaksoissa yhtäläisyyksiä on jatkettu vielä pidemmällekin.


title: Rainier Wolfcastle

text: Schwarzeneggerin mainitsemista vältetään "Simpsoneissa", koska häntä satirisoidaan vain Wolfcastlen hahmon kautta. Poikkeuksen muodostaa "The Simpsons Movie" -elokuva, jossa Schwarzenegger nähdään kuvitteellisesti Yhdysvaltain presidenttinä. Elokuvan versio Schwarzeneggeristä perustui ulkonäöltään ja ääneltään Wolfcastleen, mutta hahmon hiukset ovat erilaiset.


title: Rainier Wolfcastle

text: McBain on Wolfcastlen roolihahmo samannimisessä toimintaelokuvien sarjassa. McBain-elokuvista nähtävät pätkät ovat tyyliltään parodioita useista 1980- ja 1990-luvun toimintaelokuvista, erityisesti "Die Hard" -elokuvista (joissa päähenkilön nimi on McClane) ja Schwarzeneggerin tähdittämistä elokuvista sekä vanhoista "James Bond" -elokuvista.


title: Rainier Wolfcastle

text: McBainin päävastustaja on Mendoza-niminen senaattori ja huumeliigan johtaja, jonka McBain lopulta onnistui surmaamaan. Elokuvista nähdään aina jokin lyhyt katkelma, esimerkiksi sellainen jossa McBain ilmestyy yllättäen konnien keskelle, ampuu kaikki kuoliaiksi ja lausuu samalla ilmeettömänä jonkin nokkelan "one-linerin". Eri jaksoissa nähtyjen McBain-katkelmien on sanottu yhdistettynä muodostavan johdonmukaisesti etenevän juonen.


title: Rainier Wolfcastle

text: On olemassa vuonna 1991 valmistunut oikea toimintaelokuva nimeltään "McBain – Sankareiden aika" ("McBain"), mutta "Simpsonien" kuvitteellisilla elokuvilla ei ilmeisesti ole mitään tekemistä sen kanssa.


title: Rainier Wolfcastle

text: Jakson ”Mitä Bart tahtoo?” mukaan McBain-elokuvien nimet ovat seuraavat:


title: Max Delbrück

text: Max Delbrück (4. syyskuuta 1906 – 9. maaliskuuta 1981) oli saksalais-amerikkalainen biofyysikko, joka sai Nobelin lääketieteen palkinnon yhdessä Alfred D. Hersheyn kanssa 1969.


title: Max Delbrück

text: Delbrück syntyi Berliinissä ja opiskeli fysiikkaa Göttingenissä. Saatuaan väitöskirjansa valmiiksi hän matkusteli Englannissa, Tanskassa ja Sveitsissä. Hän tapasi Wolfgang Paulin ja Niels Bohrin, jotka saivat hänet kiinnostumaan biologiasta. Max Delbrück palasi Berliiniin 1932 ja alkoi työskennellä Lise Meitnerin assistenttina.


title: Max Delbrück

text: Vuonna 1937 Max Delbrück muutti Yhdysvaltoihin ja suuntautui biologian tutkimukseen. Hän tutki hedelmäkärpäsen geenejä ja bakteerien viruksia. 1940-luvulla hän yhdessä kollegoidensa kanssa osoitti, että joidenkin bakteerien vastustuskyky viruksia vastaan johtui mutaatiosta eikä mukautumisesta. Tämä tutkimus oli merkittävä siinä miten se käytti matemaattisia menetelmiä ennustamassa millaisia tuloksia tulisi vaihtoehtoisista teorioista. Tästä työstä hän sai lääketieteen Nobelin yhdessä Alfred D. Hersheyn kanssa vuonna 1969.


title: Sotasaalis

text: Sotasaalis on vihollisvaltion julkisyhteisöjen omaisuutta, joka saadaan haltuun taistelutoimien seurauksena. Kansainvälisen oikeuden mukaan vihollisvaltion irtain omaisuus muuttuu sodan osapuolen omaisuudeksi, kun se saadaan haltuun. Sen sijaan kiinteä omaisuus, joka joutuu taistelujen osapuolen haltuun, ei pääsääntöisesti muutu valtaajan omaisuudeksi, sillä yleensä tällainen kiinteä omaisuus sijaitsee miehitetyllä alueella. Valtaajalla on vihollisvaltion kiinteään omaisuuteen käyttö- ja hallintaoikeus sekä oikeus muokata tällaista omaisuutta sotilaallisten toimien edellyttämällä tavalla. Vihollisvaltion kansalaisten kiinteä omaisuus ei muutu miehitystilanteessa sotasaaliiksi.


title: Sotasaalis

text: Aiemmin sotasaaliiksi on voitu ottaa myös vihollisvaltion kansalaisten omaisuutta, mutta tällaiset tilanteet ovat tulleet harvinaisiksi. Tyypillisimpiä tilanteita, joissa yksityisomaisuutta otettiin sotasaaliiksi, olivat organisoidut tai organisoimattomat kaupunkien ja maaseudun ryöstöt sekä laivojen kaappaukset. Kaupunki saatettiin ryöstää esimerkiksi silloin, kun se kieltäytyi avaamasta porttejaan lähestyvälle armeijalle. Keskiajalla oli tapana, että jos kaupunki antautui ilman taistelua, se säästettiin ryöstöltä; jos se antautui piirityksen tai taistelun jälkeen, siltä kannettiin palovero, mutta jos se valloitettiin piirityksen jälkeen väkirynnäköllä, sitä sai ryöstää vapaasti kolme päivää ja kolme yötä. Länsimaissa kaupunkien organisoituja ryöstöjä ei ole toteutettu 1800-luvun jälkeen. Vihollisvaltion kauppalaivojen kaappaus merellä on edelleen kansainvälisen oikeuden mukaista, mutta erittäin harvinaista.


title: Sotasaalis

text: Joskus sotasaaliin merkitys taistelutoiminnan kannalta voi olla huomattavakin, esimerkiksi Suomen talvisodassa moteista saamat aseet ja muu varustus tuli kalustopulasta kärsivälle armeijalle tarpeeseen. Suomeen hyökänneille neuvostoliittolaisille menetyksillä ei ollut suurtakaan merkitystä, sillä maan jättiläismäinen aseteollisuus tuotti materiaalia rajattomasti armeijansa käyttöön. Tämän vuoksi suurinta osaa suomalaisten sotasaaliista ei vaadittukaan palautettavaksi; vain käyttökelpoisimmat eli höyryveturit, vaunut, rautatiepatterit sekä neljä moottoritorpedovenettä.


title: Sotasaalis

text: Sotasaaliista on erotettava pakko-otto, johon sotaa käyvä valtio voi ryhtyä omalla tai miehittämällään alueella välittömien sotilaallisten tarpeittensa tyydyttämiseksi. Yleensä pakko-otossa luvataan ainakin nimellinen korvaus menetetystä omaisuudesta. Pakko-oton erikoistapaus on palovero, jonka miehittäjävalta pakottaa kaupungin maksamaan polttamisen uhalla. Tästä tavasta on humanitäärisen oikeuden kehittymisen myötä luovuttu useimmissa maissa.


title: Sotasaalis

text: Islamissa taistelemalla saadusta sotasaaliista ("ghanima") maksetaan viidenneksen khums-vero kalifille tai sulttaanille, jotka edustavat islamilaista valtiota ja loput jaetaan taistelijoille siten että jalkamies saa yhden osuuden ja hevosmies kolminkertaisen. Se mitä muslimit ottavat sodassa vääräuskoisia vastaan, raha, rikkaudet, aseet, tarvikkeet, omaisuus on heille sallittu. Erona "ghanimaan" on sotasaalis joka saadaan ilman taistelua ("fay’"), esim. vääräuskoisten paetessa tai antautuessa ilman taistelua, ja kuuluu profeetalle.


title: Petteri Kaijasilta

text: Harri-Petteri Kaijasilta (s. 3. elokuuta 1974 Turku) on entinen suomalainen jalkapalloilija. Hän oli pelipaikaltaan hyökkääjä.


title: Petteri Kaijasilta

text: Petteri Kaijasilta nousi ensimmäistä kertaa TPS:n edustusjoukkueeseen kaudella 1995. 20-vuotiaan Kaijasillan debyyttiottelu oli heinäkuussa pelattu vierasottelu Vaasan Palloseuraa vastaan, jonka isännät voittivat 1–0. Kaiken kaikkiaan Kaijasilta pääsi kauden aikana kahdessa ottelussa vaihdosta kentälle, mutta avausmaali jäi tekemättä.


title: Petteri Kaijasilta

text: Kaijasilta sai hieman paremmin vastuuta kaudella 1996, joskin ottelumäärä jäi lopulta vain viiteen. Näissä otteluissa syntyneet kaksi maalia riittivät kuitenkin vakuuttamaan seurajohdon miehen kyvyistä.


title: Petteri Kaijasilta

text: Kaudella 1997 TPS ei aivan kyennyt uusimaan edelliskaudella saavutettua kolmossijaa, mutta Kaijasillasta oli tullut seuran selkeä ykköshyökkääjä. Kaijasilta iski 26 ottelussa yhdeksän maalia, ja sijoittui näillä lukemilla maalipörssin viidennelle sijalle.


title: Petteri Kaijasilta

text: Kausi 1998 ei sujunut Turun Palloseuralta toivotulla tavalla, ja myös Kaijasillalla oli vaikeuksia löytää parasta maalijyväänsä. Vaikka Kaijasilta pelasi lähes kaikissa otteluissa, maalimäärä jäi kolmeen.


title: Petteri Kaijasilta

text: Seuraavallakin kaudella TPS tuskaili aivan sarjan häntäpäässä, ja Kaijasilta joutui toteamaan jääneensä turkulaisseuran uuden maalitykin, Saku Puhakaisen varjoon. Kaijasilta päätti vaihtaa maisemaa löytääkseen kadonneen maalijyvänsä, ja uudeksi seuraksi valikoitui VPS. Vaasassa Kaijasilta pääsikin hyvään vauhtiin, ja kymmenessä ottelussa syntyneillä viidellä maalillaan turkulainen auttoi uutta seuraansa säilyttämään sarjapaikkansa.


title: Petteri Kaijasilta

text: Kaudella 2000 rakennettiin Helsingissä FC Jokereista uutta huippujoukkuetta. Kaijasillan kyvyt tiedettiin, ja turkulainen päätettiin lunastaa Vaasasta Helsinkiin. Avauskaudesta muodostui kuitenkin valtava pettymys, sillä Kaijasilta jätettiin armotta Shefki Kuqin ja Antti Sumialan varamieheksi. Läpimurto avaukseen ei onnistunut seuraavallakaan kaudella, joten edessä oli jälleen maiseman vaihtuminen.


title: Petteri Kaijasilta

text: Kaijasilta muutti Helsingistä Vantaan Atlantikseen kesken kauden 2001. Syyskausi ei liiemmin herättänyt lupauksia, mutta konkurssiin ajautuneen Atlantiksen tilalle syntyneen AC Allianssin seurajohto päätti luottaa Kaijasiltaan.


title: Petteri Kaijasilta

text: Päätös osoittautui erinomaiseksi, sillä kaudella 2002 Kaijasilta tulitti peräti 13 osumaa ja sijoittui siten Veikkausliigan maalipörssissä peräti kolmannelle sijalle Allianssin sijoittuessa lopulta sarjassa neljänneksi.


title: Petteri Kaijasilta

text: Kaijasilta päätti jatkaa vantaalaisseurassa, mutta hyvää kautta seurasi vaihteeksi epäonnistunut vuosi. Kaksi maalia 14 ottelussa riitti ja Kaijasilta vaihtoi Veikkausliigan divareihin.


title: Petteri Kaijasilta

text: Sittemmin Petteri Kaijasilta on kerännyt kehuja ja niittänyt mainetta PK-35:n riveissä Ykkösessä ja Kakkosessa. Kaudella 2004 Kaijasilta voitti Kakkosen maalipörssin ylivoimaisesti 26 osumallaan ja samalla auttoi PK-35:ä nousemaan Ykköseen.


title: Petteri Kaijasilta

text: Kaudella 2005 PK-35 sijoittui Ykkösessä kolmanneksi, ja Kaijasilta oli jälleen joukkueen paras maalintekijä 11 osumallaan. Vielä paremmin Kaijasilta onnistui Ykkösessä vuonna 2006, vaikka hänen joukkueensa jäikin vasta kymmenenneksi. Kaijasilta iski joukkueensa 33 maalista peräti 19 ja voitti näillä lukemilla Ykkösen maalipörssin. Kaijasilta valittiin myös vuoden herrasmiespelaajaksi Ykkösessä.


title: Petteri Kaijasilta

text: Kaudella 2007 Kaijasilta voitti jälleen maalikuninkuuden 18 maalilla.


title: Petteri Kaijasilta

text: Kaijasilta lopetti uransa vuonna 2010.


title: Duff Beer

text: Duff Beer ("Duff-olut") on kuvitteellinen olutmerkki "Simpsonit"-piirrossarjassa. Sarjassa Duff parodioi mitäänsanomattomia keskiolutmerkkejä ollen edullista, heikkolaatuista ja ylimainostettua. Duffia esittelee monesti Duff-mies ("Duffman") -niminen supersankarimainen maskottihahmo. Sarjan päähenkilö Homer Simpson nähdään usein nauttimassa Duffia.


title: Duff Beer

text: Guns n’ Rosesin basisti Duff Mckgan väitti muistelmissaan, että olut olisi nimetty hänen mukaansa. "Simpsonien" käsikirjoittaja Mike Reissin mukaan tuottaja Jay Kogen keksi nimen, eikä sillä ollut mitään tekemistä Mckganin kanssa, eiväthän he olleet ”ikinä kuulleetkaan hänestä”.


title: Duff Beer

text: Duffia valmistaa springfieldiläinen panimo, mutta Duff-panimoja on myös esimerkiksi Capital Cityssä. Duffin keksijä on luultavasti ollut Henry K. Duff -niminen mies, jonka suku omistaa panimon edelleen. Nykyinen omistaja on Howard K. Duff VIII. Duff on myös Springfieldin Isotoopit-baseballjoukkueen pääsponsori ja omistaa kaupungin baseball-stadionin, joka onkin nimeltään Duff-stadion. Duff-miehen ohella Duffin muita maskotteja ovat ainakin "Duffladd", "Duffgirl" ja "Duff McShark". Simpsonien koira Pukin pikku apuri oli kerran lyhyesti Duffin eläinmaskottina nimellä "Suds McDuff".


title: Duff Beer

text: Duff on hyvin menestynyt yritys, johtuen jatkuvista mainoskampanjoista ja Springfieldin juoppouden määrästä. Sillä on tiettävästi vain yksi kilpailija, Fudd, jota myydään vain maaseudulla. Fudd sai kuitenkin huonon maineen, koska virheellinen metanolia sisältävä erä aiheutti usean maalaisjuntin sokeutumisen."Henry K. Duff Private Reserve" on Duffin luksusversio. Sitä myydään ruskeassa pullossa valkoisella etiketillä, jossa on Henry K:n kuva, ja se on selvästi tavallista Duffia kalliimpaa. Oletettavasti se on parodia Matt Groeningin kotikaupungissa, Oregonin Portlandissa, pantavasta "Henry Weinhard's Private Reserve" -oluesta.


title: Duff Beer

text: Duff valmistaa myös Duff-sampanjaa, jonka sanotaan olevan "sampanjoiden olut".


title: Duff Beer

text: Kun Springfieldin 200 vuotta vanhan lain havaittiin kieltävän alkoholin käytön kaupungissa, Duff kehitti alkoholittoman "Duff Zeron", mutta 30 minuutin kuluttua sen lanseeraamisesta panimo oli jo konkurssissa.


title: Duff Beer

text: Useat panimot ovat valmistaneet Duff-merkkisiä oluita. Dalesiden panimo valmistaa "Duff Beeria", "Duff Darkia" ja "Duff Blondea" Englannissa, jossa The Duff Trading Co. Ltd omistaa tavaramerkit "Duff" ja "Duff Beer". Nimi on johdettu keltinkielisestä tummaa tai mustaa tarkoittavasta sanasta "dubh". Myös saksalainen Eschweger Klosterbrauerei -panimo tuottaa "The legendary Duff Beer" -olutta ja espanjalainen panimo Intoduff S.L valmistaa Belgiassa tavaramerkittyä "Duff Beeria".


title: Duff Beer

text: Sarjakuvabaari Cosmic Comic Cafe toi 2010 pieniä eriä Saksassa valmistettua Duffia lähinnä turkulaisille baareille. Vino Vinces Oy yritti tuoda oluen Suomen markkinoille syksyllä 2011, mutta Valvira kielsi myynnin. Yritykselle asetettiin 50 000 euron uhkasakko kieltoa tehostamaan. Valvira katsoi, että Duff-olutpullon ulkoasu vetoaa alkoholilain vastaisesti alaikäisiin.


title: Kolarin rautatieasema

text: Kolarin rautatieasema (, ratakm 884+656) on Suomen pohjoisin käytössä oleva rautatieasema. Se on Suomen rataverkkoon kuuluvan Tornion ja Kolarin välisen rautatien pohjoinen pääteasema, ja se sijaitsee Kolarin kunnassa Lapin maakunnassa. Liikennepaikan etäisyys Helsingin päärautatieasemalta on 1 067,2 ratakilometriä mitattuna Oulun, Seinäjoen ja Haapamäen kautta. Tornion rautatieasemalle on matkaa 183 kilometriä. Asema on nykyisin rataverkon pohjoisin piste 18 kilometriä pohjoisemmaksi Rautuvaaraan ulottuneen osuuden poistuttua käytöstä.


title: Kolarin rautatieasema

text: Kolari on rataosan pääteasema, ja siellä on sekä henkilö- että tavaraliikennettä. Henkilöliikennettä harjoitetaan pääasiassa hiihtosesongin aikaan, ja se palvelee Kolarin liikennetarpeiden lisäksi pääasiassa Levin, Ylläksen, Äkäslompolon, Pallaksen ja Muonion matkailua, joihin asemalta on juna-bussi -yhteys. Asemalle on osan vuodesta myös autojunayhteys Helsingistä, Turusta ja Tampereelta. Vilkkaimman sesongin aikaan Kolariin kulkeviin juniin on sijoitettu usein erikoisvaununa VR:n klubivaunu, joka tarjoaa yökerhon palvelut jo matkan aikana.


title: Kolarin rautatieasema

text: Ensimmäinen henkilöjuna Kolariin saapui helmikuussa 1985. Tätä nykyä Kolarin aseman kautta kulkee liki 80 000 matkustajaa vuodessa.


title: Kolarin rautatieasema

text: Kolariin valmistui vuonna 1998 Ilpo Väisäsen suunnittelema uusi asemarakennus, jonka erityispiirteenä on kotamainen rakennelma.


title: Kolarin rautatieasema

text: Aseman lipunmyynti lakkautettiin 2. elokuuta 2014, mutta asemalla on lippuautomaatti.


title: Filosofinen teismi

text: Filosofinen teismi tai filosofinen jumalausko saattaa viitata seuraaviin asioihin:


title: Lännen-Jukka

text: Lännen-Jukka on J. Karjalaisen 18. studioalbumi. Poko Rekords julkaisi albumin 25. lokakuuta 2006. Lännen-Jukka sisältää 15 amerikansuomalaista laulua, joissa yhdistellään yhdysvaltalaista ja suomalaista kansanlauluperinnettä. Karjalainen laulaa ja soittaa levyllä banjoa ja kitaraa ja on ainoa albumilla kuultava muusikko.


title: Lännen-Jukka

text: Albumin pakkaus on kovakantinen kirjanen, jonka takakanteen CD-levy on kiinnitetty. Kirjaseen on painettu laulujen sanat sekä suomeksi että englanniksi. Se sisältää myös J. Karjalaisen sepittämän kertomuksen, jonka mukaan albumilla kuullaan samoja kappaleita, joita Karjalainen kävi nuorena kuuntelemassa isoäitinsä kesämökin lähellä asuneen Lännen-Jukan esittäminä.


title: Lännen-Jukka

text: Levyllä on muun muassa J. Karjalaisen näkemys Suutarinemännän kehtolaulusta.


title: Lännen-Jukka

text: Albumi nousi Suomen virallisen listan sijalle 3, ja Soundi-lehden kriitikot valitsivat Lännen-Jukan vuoden 2006 kotimaiseksi albumiksi.Levy sijoittui myös Radio Suomessa Bluesministerin vuosiäänestyksen vuoden 2006 parhaat bluesalbumit suomi-sarjan kolmanneksi. Albumi voitti lisäksi Emma-gaalassa vuoden etno-Emman.


title: Richard Donner

text: Richard Donner (oik. Richard Donald Schwartzberg, s. 24. huhtikuuta 1930 New York, New York, Yhdysvallat) on yhdysvaltalainen elokuvaohjaaja, joka tunnetaan parhaiten toimintaelokuvistaan.


title: Richard Donner

text: Donnerin ohjaajaura alkoi television palveluksessa. Vuonna 1961 hän ohjasi ensimmäisen teatterielokuvansa "X-15 lähtövalmis", jonka pääosassa nähtiin Charles Bronson. Yhteistyö Bronsonin kanssa jatkui vuonna 1969 valmistuneen "Raju romanssi" -draamakomedian myötä. Vuotta aikaisemmin valmistui Donnerin ohjaama "Salt and Pepper" -komedia, joka sai pari vuotta myöhemmin jatko-osan Jerry Lewisin ohjauksessa. Donner jatkoi pääosin televisiotöissä, kunnes vuonna 1976 ensi-iltansa saanut kauhuelokuva "Ennustus" muodostui hitiksi. Se voitti Oscarin musiikistaan ja keräsi yli 60 miljoonan dollarin lipputulot, kun tuotantokustannuksia kertyi vain 2,8 miljoonaa dollaria.


title: Richard Donner

text: Donnerin seuraava ohjaustyö "Teräsmies" (1978) oli suurhitti, joka keräsi yli 300 miljoonan dollarin lipputulot maailmanlaajuisesti. Elokuva sai kolme Oscar-ehdokkuutta ja voitti erikois-Oscarin erikoistehosteistaan. Donner valittiin elokuvan ohjaajaksi Steven Spielbergin ja Guy Hamiltonin kieltäydyttyä. Hän sai ohjattavakseen myös elokuvan jatko-osan, mutta elokuvan ollessa jo kuvausvaiheessa hänet korvattiin Richard Lesterillä. Vasta vuonna 2006 Donnerin versio elokuvasta julkaistiin.


title: Richard Donner

text: Donner jatkoi hittien ohjaajana 1980-luvullakin, ja lähes poikkeuksetta hänen elokuvansa olivat menestyksiä. Steven Spielbergin ja Chris Columbusin kirjoittama "Arkajalat" oli Donnerin suurin ohjaustyö ennen "Tappava ase" -toimintakomediaa, jolle Donner ohjasi menestyksekkäästi kolme jatko-osaa ("Tappava ase 2", "Tappava ase 3" ja "Tappava ase 4"). "Maverick"- ja "Salaliittoteoria"-hitit olivat niin ikään Mel Gibsonin tähdittämiä Donner-elokuvia. 2000-luvulla Donner on ohjannut elokuvat "Aikamatka" ja "16 Blocks".


title: Richard Donner

text: Richard Donnerin ohjaustyöt:


title: Maude Flanders

text: Maude Flanders oli kuvitteellinen hahmo animaatiosarjassa "Simpsonit". Hän oli Simpsonien naapurissa asuvan Flandersin perheen äiti ja Ned Flandersin ensimmäinen vaimo, jonka lapsia olivat Rod ja Todd Flanders. Mauden ääninäyttelijänä toimi Maggie Roswell.


title: Maude Flanders

text: Maude Flanders esiintyi ensi kerran 2. tuotantokauden jaksossa ”Naapurukset”. Hän kuoli 11. tuotantokauden jaksossa ”Autoilun uhri”, minkä jälkeen häntä on nähty vain satunnaisesti takaumissa ja enkelinä tai haamuna.


title: Maude Flanders

text: Maude on kotiäiti, joka toisinaan työskentelee Flandersien perheyrityksessä, Vasuri-kaupassa. Maude on yhtä kiihkouskovainen kuin miehensä Ned. Heidän avioliittonsa on onnellinen, koska he ovat kiinnostuneita samoista asioista ja jakavat saman maailmankatsomuksen. Maudella ei kuitenkaan ole Nedin loputonta kärsivällisyyttä ja hyväntahtoisuutta: siinä missä Ned haluaa aina ajatella vain parasta naapureistaan Simpsoneista, Maude saattaa joskus puhua selän takana pahaa Homerista ja jopa Margesta. Homer vaikuttaa joissain jaksoissa himoitsevan salaa naapurinsa vaimoa, mutta pääasiassa hän pitää Maudea ärsyttävänä samoista syistä kuin Nediä.


title: Maude Flanders

text: Maude Flandersin ääninäyttelijä Maggie Roswell jäi pois "Simpsoneista" vuonna 1999 ajauduttuaan palkkakiistaan tuotantoyhtiö Foxin kanssa. Näyttelijä Marcia Mitzman Gaven palkattiin korvaamaan Roswell 11. kauden alusta alkaen ja hän ehti esittää Maudea muutamassa jaksossa, mutta käsikirjoittajat päättivät poistaa Mauden sarjasta kokonaan.


title: Maude Flanders

text: Maude kuoli 11. kauden jaksossa ”Autoilun uhri” kilpa-autoradan katsomossa sattuneessa oudossa onnettomuudessa. Etummaisella rivillä istuneen Homerin yllättäen kumartuessa cheerleaderien pienoistykillä ampumat t-paitapinkat osuivatkin ylärivillä seisoneeseen Maudeen, joka putosi takakaiteen yli alas maahan, eikä ambulanssi päässyt Homerin väärin pysäköidyn auton takia ajoissa paikalle. Ned Flandersin viimeinen lause Maudelle oli ”ei isoa pötköä”, sillä Maude oli hakemassa hänelle hot dogia.


title: Maude Flanders

text: 12. kauden jaksossa ”Herran ylistys” Ned sai selville Mauden suunnitelleen eläessään raamattuaiheista teemapuistoa ja rakensi sen hänen muistokseen. Puisto kuitenkin jouduttiin lopulta sulkemaan kannattamattomana. Ristiriitaisesti Maude nähdään elävänä tulevaisuuteen sijoittuvassa 6. kauden jaksossa ”Lisan häät”, jonka tapahtumat tosin ovat vain ennustajan kertomusta.